**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 5 Απριλίου 2023, ημέρα Τετάρτη και ώρα 11.20΄, στην Αίθουσα **Γερουσίας** του Μεγάρου **της Βουλής,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Αναστασίου Δημοσχάκη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση του Μνημονίου Συμφωνίας (ΜοΑ) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)».

               Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, καθώς και αρμόδιοι υπηρεσιακοί παράγοντες.

O Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος, Γιαννακοπούλου Νάντια, Λοβέρδος Ανδρέας, Δελής Ιωάννης, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την «Επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση του Μνημονίου Συμφωνίας (ΜοΑ), μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA), όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)».

Για λόγους οικονομίας του χρόνου θα δώσω αμέσως το λόγο στους Εισηγητές και στους Ειδικούς Αγορητές των κομμάτων, για 12 λεπτά και στη συνέχεια στους συναδέλφους μέλη της Επιτροπής που επιθυμούν να τοποθετηθούν, για 6 λεπτά.

Τον λόγο έχει ο Εισηγητής της Πλειοψηφίας, κ. Χρήστος Δερμεντζόπουλος.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας):** Ευχαριστώ πολύ. Κύριε Υπουργέ, κυρίες και κύριοι συνάδελφοι, έχω την τιμή να εισηγούμαι και να παρουσιάζω εκ μέρους της Κυβέρνησης σχέδιο νόμου του Υπουργείου Εθνικής Άμυνας με τίτλο «Κύρωση του Μνημονίου Συμφωνίας, μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφοριών του ΝΑΤΟ εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ, αναφορικά με τη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης».

Με το υπόψιν σχέδιο νόμου κυρώνεται και αποκτά την ισχύ που ορίζει το άρθρο 28 παράγραφος 1 του Συντάγματος. Το ανωτέρω Μνημόνιο Συμφωνίας, που έχει υπογραφεί στις Βρυξέλλες, στις 26 Μαρτίου 2018 και στις 7 Απριλίου του ίδιου έτους.

Το Κυρούμενο Μνημόνιο αποσκοπεί στην αμοιβαία συνεργασία των Μερών, σε συγκεκριμένους τομείς παροχής υπηρεσιών, που αφορούν όλο τον κύκλο ζωής των δραστηριοτήτων, σχεδίαση, προμήθεια και εγκατάσταση, έρευνα, δοκιμές, ανάπτυξη, άσκηση, τεχνογνωσία, εκπαίδευση.

Επιτρέψτε μου, γιατί αντιλαμβάνομαι, θα υπάρχει κάποια κριτική, σχετικά με τη Συμφωνία που συνάπτει η χώρα μας με το ΝΑΤΟ. Να σας πω αρχικά ότι το ΝΑΤΟ προωθεί τις δημοκρατικές αξίες και επιτρέπει στα μέλη να διαβουλεύονται και να συνεργάζονται σε ζητήματα άμυνας και ασφάλειας, για επίλυση προβλημάτων, για την οικοδόμηση εμπιστοσύνης.

Η χώρα μας από την προσχώρηση στη Βορειοατλαντική Συμμαχία το 1952 ανέδειξε τον κυρίαρχό της ρόλο. Η στρατηγική θέση της χώρας μας στη Νοτιοανατολική Ευρώπη και την Ανατολική Μεσόγειο, σε άμεση γειτνίαση με τη Βόρεια Αφρική και τη Μέση Ανατολή, μετέτρεψε αυτομάτως τα Ελληνικά Ευρωπαϊκά σύνορα, σε Νότιο Προμαχώνα του ΝΑΤΟ και της Ευρωπαϊκής Ένωσης.

Παράλληλα, η γεωπολιτική σταθερότητα της Ελλάδος, σε μια ευρύτερη περιοχή αστάθειας, πολιτικών αναταραχών, πολεμικών συγκρούσεων, μεταναστευτικών μετακινήσεων και κλιματικής αλλαγής, καθιστά τη χώρα μας Σύμμαχο σημαντικής προστιθέμενης αξίας, για τη Νότια Πτέρυγα του ΝΑΤΟ.

Οι πρωτοβουλίες που έχει λάβει η Ελληνική Διπλωματία στην περιοχή της Ανατολικής Μεσογείου και συγκεκριμένα η σύσταση τριμερών συνεργασιών, όπως και η διοργάνωση των διασκέψεων, για την ασφάλεια και τη σταθερότητα στην Ανατολική Μεσόγειο βαρύνουν πολιτικά το ρόλο που διαδραματίζει η χώρα στην περιοχή, μετατρέποντάς την σε Σύμμαχο Πάροχο Ασφάλειας για το ΝΑΤΟ.

Η χώρα μας συμμετέχει ενεργά στον στρατηγικό σχεδιασμό του ΝΑΤΟ, με γνώμονα την προάσπιση του εθνικού συμφέροντος και με πλήρη σεβασμό στους Βορειοατλαντικούς της Συμμάχους.

 Η Ελλάδα αποδίδει ιδιαίτερη σημασία στην ενίσχυση της πρακτικής συνεργασίας ΝΑΤΟ - Ε.Ε., υπό την προϋπόθεση ότι αυτή θα υλοποιείται επ’ ωφελεία αμφοτέρων των πλευρών, με γνώμονα την προσέγγιση οργανισμού προς οργανισμό και τη διατήρηση της αυτονομίας καθενός εξ αυτών. Την κατηγορηματική απόρριψη οιουδήποτε αποκλεισμού συμμετοχής στη συνεργασία αυτή κράτους μέλους της Ε.Ε., την πλήρη διαφάνεια έναντι των κρατών μελών, καθώς και την αναγνώριση της διακριτής φύσης και των διαφορετικών δυνατοτήτων ΝΑΤΟ και Ε.Ε.

Επί του προς Κύρωση Μνημονίου, η Υπηρεσία Επικοινωνιών και Πληροφοριών του ΝΑΤΟ ή οργανισμός (NCIΑ) βοηθά τις χώρες μέλη του ΝΑΤΟ να επικοινωνούν και να συνεργάζονται με πιο αποτελεσματικούς τρόπους, συμπεριλαμβανομένης της διαβούλευσης μεταξύ των συμμάχων και της συλλογικής άμυνας. Ο οργανισμός αυτός παρέχει προηγμένη τεχνολογία διοίκησης ελέγχου επικοινωνιών, επιτήρησης και αναγνώρισης για την υποστήριξη των υπευθύνων λήψης αποφάσεων και των αποστολών της Συμμαχίας, συμπεριλαμβανομένης της αντιμετώπισης νέων απειλών και προκλήσεων.

Με το προτεινόμενο σχέδιο νόμου, στοχοποιείται, λοιπόν, η Κύρωση της προαναφερόμενης συμφωνίας, η οποία υπεγράφη από τους εξουσιοδοτημένους εκπροσώπους της Ελλάδας και του ΝΑΤΟ και αφορά τη συνεργασία σε θέματα επικοινωνίας, συσκέψεων, διοίκησης, ελέγχου, πληροφοριών και επιτήρησης.

Συγκεκριμένα, καθορίζονται οι όροι, οι διαδικασίες και οι λεπτομέρειες που διέπουν την εν λόγω συνεργασία, μεταξύ του Υπουργείου Εθνικής Άμυνας και του Οργανισμού Επικοινωνιών και Πληροφορικής του ΝΑΤΟ, αναφορικά με την παροχή υπηρεσιών και πληροφορικής του ΝΑΤΟ προς τη χώρα μας. Η Κύρωση καθίσταται απαραίτητη προκειμένου να τεθεί σε ισχύ στις διμερείς σχέσεις της χώρας μας με το ΝΑΤΟ.

Με το υπό Κύρωση Μνημόνιο επιλύεται το υφιστάμενο κενό ως προς τους όρους και τις διαδικασίες για το σκοπό αυτό. Η υπό Κύρωση Συμφωνία περιλαμβάνει 15 άρθρα, τα οποία σε γενικές γραμμές έχουν ως ακολούθως. Στα εισαγωγικά άρθρα και συγκεκριμένα στο άρθρο 1, γίνεται αναφορά σε συγκεκριμένους ορισμούς και ακρωνύμια, περιλαμβάνονται σε κείμενο του, ενώ στη συνέχεια παρατίθεται ο σκοπός και το πεδίο δράσης του Μνημονίου και παρατίθενται οι ενέργειες που πραγματοποιούν τα μέρη για την υλοποίησή του. Επιπλέον, προβλέπεται η σύναψη επιμέρους τεχνικών διευθετήσεων διεκπεραιωτικού χαρακτήρα, για ειδικότερα έργα που περιλαμβάνονται.

Η παράθεση των πολύ συγκεκριμένων τομέων που θα υπάρξει διμερής συνεργασία, δεν αφήνει περιθώρια για τυχόν παρερμηνείες. Έτσι, στο άρθρο 3, παρατίθενται οι γενικοί τομείς συνεργασίας στους οποίους περιλαμβάνονται ο σχεδιασμός, η προμήθεια, η έρευνα, οι τεχνικές δοκιμές, η ανάπτυξη, η εκπαίδευση, καθώς επίσης και κάθε άλλος τομέας που αφορά σε ολόκληρο τον κύκλο ζωής των συστημάτων, που αφορούν σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης.

Περαιτέρω, αναλύονται σε σχέση και με το άρθρο 3, συγκεκριμένοι τομείς συνεργασίας, ενώ τα μέρη δύνανται στην αρχή κάθε έτους να καταρτίζουν ετήσιο πρόγραμμα συνεργασίας για το επόμενο έτος, το οποίο περιλαμβάνει προγραμματισμό συσκέψεων, σύναψη τεχνικών διευθετήσεων, παροχή συμβουλών, καθώς και άλλη σχετική δραστηριότητα.

Στο άρθρο 5, ορίζονται θέματα διαχείρισης των δραστηριοτήτων που εκτελούνται στο πλαίσιο του υπό Κύρωση Μνημονίου. Πιο συγκεκριμένα, καθιερώνονται τρία επίπεδα διαχείρισης και ελέγχου. Δηλαδή, πρώτον, οι ανώτεροι αντιπρόσωποι. Δεύτερον, τα εστιακά σημεία. Και τρίτον, οι Διευθυντές Προγραμμάτων, όλοι τους με συγκεκριμένες αρμοδιότητες.

Οι ανώτεροι αντιπρόσωποι επιφορτίζονται με τον έλεγχο της καλής λειτουργίας και εφαρμογής του μνημονίου, έχουν δικαιοδοσία και ευθύνη επί των μεταξύ τους συνδέσμων και των Διευθυντών Προγραμμάτων, επιβλέπουν κάθε δραστηριότητα που πραγματοποιείτε στο πλαίσιο των επιμέρους τεχνικών διευθετήσεων, ενώ έχουν και τη δικαιοδοσία πρότασης τυχόν τροποποιήσεων και αλλαγών του Μνημονίου, ενώ επιλύουν και τρέχοντα και ανακύπτουν ζητήματα.

Τα εστιακά σημεία, αποτελούν τον συνδετικό κρίκο μεταξύ των μερών, ενημερώνουν τους ανώτερους αντιπροσώπους, για τις δραστηριότητες που βρίσκονται σε εξέλιξη και καταρτίζουν ειδικότερες τεχνικές διευθετήσεις. Ο ρόλος τους είναι σαφώς καθοριστικός, καθώς στα εστιακά σημεία δίδεται σημαντική αρμοδιότητα.

Οι διευθυντές προγραμμάτων τέλος, ευθύνονται για την υλοποίηση και τη διεκπεραίωση των τεχνικών διευθετήσεων και αναφέρουν σχετικά στα εστιακά σημεία. Αυτή η πυραμίδα αρμοδιοτήτων και η έλλειψη της αχανούς διοίκησης, καθιστούν τα επίπεδα διαχείρισης και ελέγχου πιο σταθερά, άρα και πιο αποτελεσματικά.

Επίσης, στο άρθρο 6, διευθετούνται οικονομικά ζητήματα. Συγκεκριμένα, προβλέπεται ότι το κάθε μέρος θα καλύπτει τα δικά του έξοδα που προκύπτουν από την εφαρμογή του μνημονίου, καθώς και τις δαπάνες που σχετίζονται με την παρεχόμενη προς αυτό υποστήριξη από το άλλο μέρος. Αυτές οι παρεχόμενες υπηρεσίες, είτε είναι προκαθορισμένες, οπότε έχουν και σταθερή τιμή αποζημίωσης, είτε προσδιορίζονται ανά περίπτωση και πληρώνονται αναλόγως. Η λογοδοσία είναι υποχρεωτική, αφού προβλέπονται όλες οι εκ του νόμου λεπτομέρειες και τεχνικές πληρωμής και μπορούν να γνωστοποιούνται και στην Ελληνική Δημοκρατία, αν ζητηθούν.

Οι ρυθμίσεις αναφορικά με τις συμβάσεις, που συνάπτονται στο πλαίσιο του μνημονίου, ορίζονται στο άρθρο 7. Προβλέπεται ότι κάθε συμβαλλόμενο μέρος, μπορεί να συνάπτει συμβάσεις, σύμφωνα με τους εθνικούς και τους νατοϊκούς κανονισμούς με αναδόχους φορείς, εάν αυτό απαιτείται. Οι ευθύνες βαραίνουν μόνο το μέρος που συμβάλλετε, εκτός αν υπάρχει διαφορετική συμφωνία. Επιπλέον, ρυθμίζονται θέματα σχετικά με τα δικαιώματα πνευματικής ιδιοκτησίας, παρέχοντας τη δυνατότητα στα μέρη να ανταλλάσσουν, χωρίς εκφράσεις, μεταξύ τους πληροφορίες και να τις χρησιμοποιούν για τους σκοπούς του παρόντος μνημονίου, ενώ τίθενται δικλείδες ασφαλείας με την καθιέρωση της υποχρέωσης των μερών να μην πωλούν, κοινοποιούν ή μεταβιβάζουν πληροφορίες, χωρίς προηγούμενη έγγραφη συναίνεση των κατόχων αυτών. Οι όποιες πληροφορίες διακινούνται, αποθηκεύονται, διαβιβάζονται και φυλάσσονται, βάσει των νατοϊκών προτύπων και φέρουν την απαιτούμενη διαβάθμιση ασφαλείας, ενώ υπάρχει απαλλαγή από δασμούς και φόρους, για τα προϊόντα και τις υπηρεσίες που παρέχονται.

Στο άρθρο 13, προβλέπεται δυνατότητα στα μέρη να πραγματοποιούν αμοιβαία επισκέψεις σε εγκαταστάσεις, υπηρεσίες και εργαστήρια, ενώ προβλέπονται οι προϋποθέσεις, για την έγκριση των επισκέψεων αυτών.

Τέλος, στα τελευταία άρθρα του Μνημονίου συνεργασίας, περιγράφεται η διαδικασία επίλυσης των διαφορών σχετικά με την ερμηνεία, υλοποίηση και εφαρμογή του υπό Κύρωση Μνημονίου, με την αποφυγή προσφυγής σε διεθνές δικαστήριο ή στη δικαιοδοσία τρίτου μέρους, ενώ στο ακροτελεύτιο άρθρο, καθορίζεται η διαδικασία για τη θέση του Μνημονίου σε ισχύ, ενώ προβλέπεται η δυνατότητα τροποποίησής του και τερματισμού του, κατόπιν έγγραφης συναίνεσης των μερών.

Κυρίες και κύριοι συνάδελφοι, η χώρα μας οφείλει να έχει έντονη και καθοριστική παρουσία, τόσο σε διμερές όσο και σε πολυμερές επίπεδο. Η γεωπολιτική θέση της χώρας, όχι από επιλογή, αλλά από γεωγραφικής άποψης σε συνδυασμό με τη στρατηγική της θέση, ως μέλος της Ευρωπαϊκής Ένωσης και αξιόπιστου συμμάχου του ΝΑΤΟ, την καθιστούν πρωταγωνιστή και ισχυρό παίκτη στα γεγονότα, που διαχρονικά συμβαίνουν στην ευαίσθητη περιοχή της Νοτιοανατολικής Μεσογείου. Το Μνημόνιο αυτό, διμερούς συνεργασίας, έρχεται να επιβεβαιώσει αυτή τη διαπίστωση και καλώ όλες τις πολιτικές δυνάμεις να αρθούν στο ύψος των κρίσιμων περιστάσεων και με πραγματικό αίσθημα ευθύνης να δούμε τα πραγματικά οφέλη που θα αποφέρει η εν λόγω κύρωση.

Εκ μέρους της Νέας Δημοκρατίας, εισηγούμαι την υπερψήφισή της.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής):** Τον λόγο έχει ο Εισηγητής της Μειοψηφίας, κύριος Θεόδωρος Δρίτσας, για 12 λεπτά.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Σας ευχαριστώ πολύ, κύριε Πρόεδρε. Θα μου επιτρέψετε, πριν αναφερθώ στο θέμα που είναι σήμερα στην Ημερήσια διάταξη, το Μνημόνιο Συμφωνίας του Υπουργείου Εθνικής Άμυνας και των Οργανισμών του ΝΑΤΟ, να κάνω αναφορά και σε δύο τρία άλλα επίκαιρα, αλλά πολύ σημαντικά ζητήματα, κατά την αξιολόγησή μας.

Κύριε Υπουργέ, καλωσορίσατε. Επιστρέψατε, χθες το βράδυ, από το ταξίδι σας στην Τουρκία. Δεν έχουμε αντίρρηση. Αυτές οι ενέργειες, οι πρωτοβουλίες, για ένα κλίμα συνεννόησης και φυσικά ανθρώπινης αλληλεγγύης, απέναντι στον τουρκικό λαό για τις μεγάλες καταστροφές που έχει υποστεί με τους πρόσφατους σεισμούς και αντίστοιχα η έκφραση από την τουρκική πλευρά, της συμπαράστασης, για την δική μας τραγωδία στα Τέμπη, είναι καλά πράγματα. Φυσικά, μπορεί να μην λύνουν τα προβλήματα, αλλά δημιουργούν, όντως, ένα κλίμα, όχι τόσο μεταξύ των κρατών όσο μεταξύ των κοινωνιών και των λαών.

Από αυτήν την άποψη έχει τη θετική διάστασή του, όμως και αυτή η καμπή τώρα, η οποία έρχεται και λίγο ξαφνικά με το σταμάτημα των παραβιάσεων, των υπερ πτήσεων κ.λπ. από την τουρκική πλευρά κι ένα κλίμα μηνυμάτων φιλίας, συνεργασίας, συνεννόησης, κοινής λογικής είναι επιλογές κυβερνητικών πολιτικών. Η Βουλή, δεν έχει ενημερωθεί και ο ελληνικός λαός, δεν έχει ενημερωθεί επ’ αυτών.

Η θετική διάσταση των όσων προηγουμένως είπα, σε όσα αναφέρθηκα, δεν αναιρεί την αναγκαιότητα να υπάρξει και στο Κοινοβούλιο και στον ελληνικό λαό σαφέστερη ενημέρωση αναφορικά με το βάρος και το ακριβές περιεχόμενο των καταρχήν καλών αυτών εξελίξεων και δε μιλώ για λεπτομέρειες ή για ζητήματα, που μπορεί να μην είναι ανακοινώσιμα ή το ένα ή το άλλο, γιατί μιλάμε για διπλωματία, που δημοσίως ασκείται και κανείς δε μπορεί να αποδεχθεί τις αρχές της μυστικής διπλωματίας. Όλα δείχνουν ότι τα δύο συναρμόδια Υπουργεία, το Υπουργείο Εξωτερικών και το Υπουργείο Εθνικής Άμυνας, αλλά τώρα και το Υπουργείο Μεταναστευτικής Πολιτικής - ήταν μαζί σας ο κ. Μηταράκης - δεν ανταποκρίθηκαν σε ένα σχεδιασμό δικό τους ή εν πάση περιπτώσει, συνολικά κυβερνητικό.

Από κάποιο άλλο κέντρο φαίνεται ότι προήλθε αυτή η πρωτοβουλία, πολύ πιο κεντρικό. Προφανώς, στο πρόσωπο του Πρωθυπουργού και του Μαξίμου αναφέρομαι, αλλά χωρίς άλλη αιτιολόγηση. Το θετικό, λοιπόν, πρέπει να αποκτήσει οντότητα, περιεχόμενο, σαφήνεια, για να είναι θετικό και σταματώ εδώ.

Πήραμε σήμερα πρόσκληση και ήδη υπήρχαν και δημοσιεύματα για την Παρασκευή το πρωί στην Επιτροπή Εξοπλιστικών Προγραμμάτων και Συμβάσεων να προσέλθουν όσοι και όσες από εμάς είμαστε μέλη της Επιτροπής αυτής για «στο παρά 5» μια νέα πρόταση εξοπλισμού, εξοπλισμών, αναβαθμίσεων κ.λπ.. Σέβομαι το απόρρητο, το εμπιστευτικό της λειτουργίας της Επιτροπής και δε θα μπω σε λεπτομέρειες εδώ. Άλλωστε, δεν είναι κρυφά τα θέματα για τα οποία πρόκειται και για τις φρεγάτες MEKO και την αναβάθμισή τους, τον εκσυγχρονισμό τους κ.λπ., αλλά, κ. Υπουργέ - και το λέω εδώ που ακουγόμαστε σε όλους - οφείλετε να δώσετε και στην Επιτροπή και ευρύτερα όσα γίνεται μια απάντηση, γιατί ένα ζήτημα πραγματικής αναγκαιότητας, η αναβάθμιση των φρεγατών MEKO συνάντησε επί τόσα πολλά χρόνια, διάνυσε ένα χρονικό διάστημα παράλογο με παλινωδίες, για να ληφθεί η τελική απόφαση, αυτή που θα συζητήσουμε την Παρασκευή το πρωί και θα δούμε τις λεπτομέρειές της.

Δεν μπορεί να μην υπάρχει εξήγηση και η εξήγηση είναι σοβαρή, είναι αναγκαία να δοθεί, έχει παραμέτρους και πτυχές που από αυτές κρίνονται πολιτικές επιλογές, κρίνονται καταστάσεις και δε μιλάω τώρα για καθυστερήσεις. Μιλάω για το ποιες λειτουργείες ή ποιες «παρεμβαίνουσες δυνάμεις», επηρεάζουν και καθορίζουν το σχεδιασμό και τις αποφάσεις ενός κυρίαρχου κράτους.

Αυτές τις εξηγήσεις, λοιπόν, οφείλετε να τις δώσετε, αν όχι δημοσίως, τουλάχιστον στην Επιτροπή την Παρασκευή το πρωί. Το επόμενο, πριν μπω στο Μνημόνιο συνεργασίας, είναι ότι σήμερα κύριε Υπουργέ το Υπουργείο σας και το γραφείο σας πολιορκείται από το Σωματείο των εργαζομένων στα Ναυπηγεία Σκαραμαγκά, από τους εκπροσώπους και τα μέλη της Ένωσης Αποστράτων Στρατού Ξηράς, από τους εκπροσώπους των Ελληνικών Αμυντικών Συστημάτων. Για τα Ελληνικά Αμυντικά Συστήματα στην προηγούμενη συνεδρίαση ο κύριος Υφυπουργός Εθνικής Άμυνας, ο κύριος Χαρδαλιάς μας είπε ότι θα εκπλαγούμε από τα πόσα θα γίνουν στα Ελληνικά Αμυντικά Συστήματα και επίκεινται και δεν ξέρουμε τίποτα. Αντίθετα η πρόταση, για αύξηση μετοχικού κεφαλαίου, για να διατηρηθεί σε λειτουργία το εργοστάσιο στο Αίγιο απορρίφθηκε από το Υπουργείο Οικονομικών με αποτέλεσμα το εργοστάσιο αυτή τη στιγμή να είναι στον αέρα και να οδεύει προς κλείσιμο.

Για την Ένωση Αποστράτων έχουν καταθέσει τα υπομνήματα σε όλα τα κόμματα, είναι μια σειρά από ζητήματα, άλλα είναι επίκαιρα, άλλα είναι διαχρονικά εν πάση περιπτώσει και εμείς τα παρακολουθούμε, δεν μπορώ να μπω, αυτή την στιγμή, σε λεπτομερέστερη στάση. Έχουμε και τη δική μας επικοινωνία σε ότι αφορά τις συνδικαλιστικές διεκδικήσεις και θέματα, που αφορούν το σύνολο των Αποστράτων του Στρατού Ξηράς και εν γένει των Αποστράτων και με σαφή στάση και απόσταση από συμπεριφορές, που υπερβαίνουν τη Συνταγματική νομιμότητα εκπροσώπων της Ένωσης Αποστράτων του Στρατού Ξηράς και τα οποία τα έχουμε διαμηνύσει, έχουμε τοποθετηθεί ευθέως, σεβόμενοι όμως την συνδικαλιστική έκφραση, που αφορά το σύνολο των Αποστράτων.

Ναυπηγεία Σκαραμαγκά, πήραν την αποζημίωσή τους, δεν τα πήραν όλα όσα έπρεπε κανονικά τα δεδουλευμένα, αλλά σύμφωνα με τη συμφωνία, που είχε επέλθει πήραν οι εργαζόμενοι τα τέλη του Γενάρη, απολύθηκαν και όλη η Ελλάδα κυριολεκτικά και όχι μόνο οι εργαζόμενοι είναι σε αναμονή της επαναλειτουργίας των Ναυπηγείων Σκαραμαγκά ως Ναυπηγεία. Φαίνεται ότι αυτό δεν θα συμβεί, χωρίς κανείς να το βεβαιώνει από καμία μεριά. Φαίνεται ότι πολλαπλές κρίσεις στον χώρο των Ναυπηγείων Σκαραμαγκά σχεδιάζονται, που άλλες έχουν έμμεση και άλλες δεν έχουν καθόλου σχέση με την Ναυπηγική Βιομηχανία. Ένα μέρος θα μείνει, υπάρχουν εκκρεμότητες, που το Υπουργείο Άμυνας έχει ακόμα για επισκευές και συντήρηση σκαφών. Ζήτησε και από ότι μαθαίνουμε πήρε, ο νέος ιδιοκτήτης μίσθωμα, για τη χρήση αυτών των χώρων, πρωτοφανές και εν συνεχεία προέκυψε ένα ζήτημα ποιοι θα εργαστούν εκεί και με μια επιλογή μιας διαδικασίας, που είναι εντελώς αλλοπρόσαλλη.

Επιλέγονται 200 άτομα περίπου ή 250 ή μπορεί να είναι μία, δύο δεκάδες περισσότεροι για να εργαστούν εκεί, αλλά χωρίς σαφές καθεστώς, για το μεταβατικό εξάμηνο και την ίδια στιγμή καλούνται τηλεφωνικά οι υπόλοιποι να προσέλθουν, για να αναλάβουν εργασία στον Ναύσταθμό, χωρίς κανένα σαφές καθεστώς για αυτό το μεταβατικό διάστημα. Αυτό, όχι μόνο γεννά προβλήματα για το τώρα, αλλά και για τον όποιο σχεδιασμό της προοπτικής επαναλειτουργίας των Ναυπηγείων. Γιατί αν πράγματι επαναλειτουργήσουν τα Ναυπηγεία ως Ναυπηγεία και με δυναμική προοπτική, προφανώς ακόμα και αν δεν έχουν κατοχυρώσει τυπικά το δικαίωμα επαναπρόσληψης αυτοί οι άνθρωποι είναι διαθέσιμο εργατικό δυναμικό πιστοποιημένο και εξειδικευμένο.

Άρα έχουν σχεδόν στο σύνολό τους οι περισσότερες και οι περισσότεροι δυνατότητα επανα πρόσληψης και αυτή η αλλοπρόσαλλη διαχείριση, δημιουργεί μια πραγματικότητα, που δεν ξέρει κανείς από πού να την πιάσει και πολλές ανησυχίες. Δεν ξέρω, θα πρέπει να τους δείτε, κύριε Υπουργέ…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τους έχω ήδη δει.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Συγνώμη;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τους έχω ήδη δει.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Το Σωματείο…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Το Σωματείο, βεβαίως…

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Καλώς, θα μας πείτε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Δρίτσα, παρακαλώ να επισπεύσετε. Έχετε δύο λεπτά επιπλέον και επειδή έχουμε υποχρέωση και στην Ολομέλεια, παρακαλώ να επισπεύσετε.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Για τη Συμφωνία μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ, αλλά και τις Υπηρεσίες Επικοινωνιών και Πληροφορικής του ΝΑΤΟ, το ίδιο το κείμενο όσο και αν κατέβαλα προσπάθεια, είναι σχεδόν κάτι σαν κρύπτο η γλώσσα που είναι γραμμένο ας πούμε, για πολύ αρμόδιους και ανθρώπους, που γνωρίζουν λεπτομέρειες και λοιπά, όμως η ουσία προκύπτει. Είναι μια αναβάθμιση σε κρίσιμους τομείς και έρχεται η Εισηγητική Έκθεση σας που καλά κάνατε κύριε Υπουργέ και αποσαφηνίζει αυτά τα οποία καταλαβαίνουμε, διαβάζοντας το κείμενο, αλλά μένει ένα μεγάλο πεδίο ασαφειών ότι είναι επωφελής, για τη χώρα μας λέτε στην Εισηγητική μεταξύ άλλων, γιατί παρέχεται η δυνατότητα για χρησιμοποίηση αναπτυγμένων προϊόντων της NCIA σε ελληνικά συστήματα εθνικής άμυνας με σκοπό την επίτευξη στενής δια λειτουργικότητας με το ΝΑΤΟ, ενισχύεται ο ρόλος της NCIA ως στρατηγικού εταίρου της Ελληνικής Δημοκρατίας και λοιπά και λοιπά.

Είναι σαφές και δεν είναι τωρινή η συμφωνία αυτή, είναι επί της δικής μας διακυβέρνησης, υπογεγραμμένη από αντιστράτηγο, αρμόδιο τότε, είναι σαφές ό όρος ότι -κατ’ αρχήν υπάρχει ένα ερώτημα γιατί πέρασε από τα 2018 μέχρι τώρα τόσο μεγάλο διάστημα, αφού είναι τόσο αναγκαία, για να έρθει για επικύρωση στη Βουλή- αυτή η Σύμβαση έπρεπε να είχε έρθει στην Επιτροπή Εξοπλιστικών Προγραμμάτων και Συμβάσεων. Δεν είναι αμιγώς εξοπλιστικό, αλλά είναι σύμβαση κρίσιμη, για τον έλεγχο όλων των λειτουργιών των Ενόπλων Δυνάμεων σε κρίσιμα ζητήματα πληροφοριών και επικοινωνίας από τον κεντρικό πυρήνα του ΝΑΤΟ και περί αυτού πρόκειται. Είμαστε χώρα μέλος του ΝΑΤΟ, δεν καμωνόμαστε εμείς ως ΣΥΡΙΖΑ-Προοδευτική Συμμαχία ότι θα διεκδικήσουμε την έξοδο από το ΝΑΤΟ, έτσι και αόριστα, έχουμε τοποθετηθεί συνολικά για αυτά τα ζητήματα και για την ευρωπαϊκή άμυνα και για πολλά άλλα, αλλά δεν νοείται τέτοιου είδους συμβάσεις να μην εξηγούνται στην κάθε λεπτομέρεια στην Επιτροπή εκείνη, που μπορεί με την λειτουργία του εμπιστευτικού, να διαγνώσει και να φτάσει σε κρίσιμα ζητήματα. Αλλιώς η έγκριση από τη Βουλή με αυτή τη διαδικασία των συμβάσεων, είναι μια «επιπολαιότητα» που δεν ταιριάζει στο Ελληνικό Κοινοβούλιο «το επιπολαιότητα» και δεν δημιουργεί καμία κατοχύρωση. Κατά τα λοιπά, κύριε Πρόεδρε, όπως γνωρίζετε η απόφασή μας είναι να μην συμμετέχουμε στις ψηφοφορίες. Ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ(Αντιπρόεδρος της Επιτροπής)**: Το λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ (Ειδική Αγορήτρια του ΚΙΝΑΛ)**: Κυρίες και κύριοι συνάδελφοι, το Μνημόνιο Συμφωνίας, μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ υπογράφτηκε στις 26 Μαρτίου 2018 και στις 2 Απριλίου 2018 και με το υπό Κύρωση Μνημόνιο συμφωνίας καθορίζονται οι όροι, οι διαδικασίες και οι λεπτομέρειες, οι οποίες διέπουν τη συνεργασία, μεταξύ του Υπουργείου Εθνικής Άμυνας και του Οργανισμού Επικοινωνιών και Πληροφορικής του ΝΑΤΟ, αναφορικά με την παροχή υπηρεσιών εκ μέρους της Υπηρεσίας Επικοινωνιών και Πληροφορικής του ΝΑΤΟ προς τη χώρα μας.

Το Μνημόνιο Συνεργασίας, πρέπει να κυρωθεί, όπως ορίζει η παράγραφος 1 του άρθρου 28 του Συντάγματος, προκειμένου να τεθεί σε ισχύ στις διμερείς σχέσεις της χώρας μας με το ΝΑΤΟ. Η συνεργασία περιλαμβάνει τους τομείς του σχεδιασμού της προμήθειας της έρευνας των τεχνικών δοκιμών, της εκπαίδευσης, καθώς και κάθε άλλο τομέα, που αφορά σε ολόκληρο τον κύκλο ζωής των συστημάτων συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης. Ορίζεται, ότι η Υπηρεσία Επικοινωνιών και Πληροφορικής του ΝΑΤΟ για τα προϊόντα και τις υπηρεσίες που παρέχει, πρέπει να επιδιώκει να μην επιβάλλονται δασμοί ή φόροι και επίσης, τα μέλη δύνανται να πραγματοποιούν αμοιβαίες επισκέψεις, εγκαταστάσεις, υπηρεσίες και εργαστήρια και προβλέπονται οι προϋποθέσεις, για την έγκριση των επισκέψεων αυτών. Ως προς το οικονομικό κόστος υλοποίησης, προβλέπεται ότι κάθε μέρος καλύπτει τα δικά του έξοδα που προκύπτουν από την εφαρμογή του μνημονίου, καθώς και τις δαπάνες, που σχετίζονται με την παρεχόμενη, προς αυτόν υποστήριξη από το άλλο μέρος.

Εμείς κύριε Υπουργέ, ως Κίνημα Αλλαγής, είμαστε υπέρ της προαγωγής και της ενίσχυσης της στρατιωτικής διπλωματίας και της εξωτερικής πολιτικής της χώρας, προς όφελος της αμυντικής μας ικανότητας, αλλά βεβαίως και της αναβάθμισης της διεθνούς θέσης της χώρας μας και βεβαίως, η δυνατότητα χρησιμοποίησης ανεπτυγμένων προϊόντων της NCIA σε ελληνικά συστήματα εθνικής άμυνας, με στόχο την επίτευξη στενής διαλειτουργικότητας με το ΝΑΤΟ, ενισχύει τον ρόλο της NCIA ως στρατηγικού εταίρου της Ελλάδας και ωφελεί τόσο την εθνική άμυνα, όσο και τη διπλωματική θέση της χώρας. Άρα, λοιπόν, διακείμεθα θετικά απέναντι στην εν λόγω συμφωνία.

Θα μου επιτρέψετε να σας θυμίσω και να σας πω για μια ακόμα φορά, ποια είναι η πάγια θέση και στάση του ΠΑΣΟΚ, απέναντι στα ζητήματα εξωτερικής πολιτικής και εθνικής άμυνας της χώρας. Είμαστε μια σοβαρή, υπεύθυνη, πατριωτική δύναμη και γι’ αυτό στηρίζουμε πάγια οποιαδήποτε πρωτοβουλία, αναβαθμίζει και βοηθάει στην εξωτερική πολιτική της χώρας, αλλά βεβαίως και οτιδήποτε ενισχύει την αποτρεπτική δύναμη της χώρας μας και γι’ αυτό άλλωστε, επειδή εμείς μιλάμε πάντα με πράξεις και με έργα, το ΠΑΣΟΚ ξεκάθαρα ακόμα και ως δύναμη αντιπολίτευσης, βγήκαμε και υπερψηφίσαμε και στηρίξαμε και την Ελληνογαλλική Συμφωνία και την Ελληνοαμερικανική Συμφωνία και την ενίσχυση του Αμυντικού εξοπλισμού και τα Rafale και οτιδήποτε στηρίζει, ενισχύει, δυναμώνει τη χώρα μας και την αποτρεπτική μας ισχύ, παρά το γεγονός - και αυτό θα μου επιτρέψετε να σας πω - ότι έχει υπάρξει μια σειρά από ασυνέπειες από τη μεριά σας. Γιατί, τι μπορεί να πει κανείς για το τι συμβαίνει στα Ναυπηγεία Σκαραμαγκά αυτή τη στιγμή και είναι ανάστατοι και το ΠΑΣΟΚ σας έχει θέσει το ζήτημα. Εδώ και 18 μήνες κύριε Υπουργέ, έχει γίνει η μεταβίβαση, έχει υπάρξει ο επενδυτής, έγινε η πώληση, η μεταφορά. Τι έχει γίνει έκτοτε; Πού είναι το επιχειρησιακό σχέδιο, που βρίσκεται; Εσείς τι κάνετε, είστε απλά παρατηρητής; Η Κυβέρνηση είναι απλά παρατηρήτρια; Δεύτερον, τι γίνεται με τις θέσεις εργασίας, γιατί βγήκε ο επενδυτής και λέει, ότι από τις θέσεις εργασίας μόνο για τις 250 υπάρχει ρόλος. Με τις άλλες τι γίνεται; Άλλα έλεγε πριν από τη συμφωνία, άλλα λέγατε και διαβεβαίωνε η κυβέρνησή σας. Εμείς ζητούμε την πλήρη διασφάλιση όλων των θέσεων εργασίας. Πού είναι αυτά; Τι κάνετε; Η Κυβέρνηση κάνει απλά τον τροχονόμο; Δεν θα έπρεπε όλα αυτά να είναι διαφυλαγμένα, έτσι όπως λέγατε πριν από τη μεταφορά;

Επιμένουμε και ζητούμε να υπάρξει άμεσα ενημέρωση για το ποιο είναι το επιχειρησιακό σχέδιο του επενδυτή στον Σκαραμαγκά, στα Ναυπηγεία Σκαραμαγκά, όπως βεβαίως επιμένουμε, ζητούμε και απαιτούμε τη διασφάλιση όλων των θέσεων εργασίας όλων των εργαζομένων. Για εμάς αποτελεί μείζον ζήτημα. Βεβαίως, η ασυνέπεια σας φαίνεται και από το γεγονός ότι δεν βλέπουμε ποιος είναι ο μακροπρόθεσμος σχεδιασμός, για την ενίσχυση των Ενόπλων Δυνάμεων της χώρας μας. Ποιος είναι ο μακροπρόθεσμος σχεδιασμός σας; Ποιο είναι το μακροπρόθεσμο σχέδιο σας; Και βεβαίως, πού βρίσκεται η θέση μέσα σε όλα αυτά, για τα οποία μας λέτε ότι κάνετε και προωθείτε, για την ενίσχυση της αποτρεπτικής δύναμης της χώρας μας, τι γίνεται με την εμπλοκή. Τα υπερψηφίσαμε, γι’ αυτό απέναντι στο ΠΑΣΟΚ θέλουμε ένα σεβασμό. Τα υπερψηφίσαμε όλα, κύριε Παναγιωτόπουλε.

Που είναι, όμως, η εμπλοκή της εγχώριας αμυντικής βιομηχανίας; Αυτό είναι επίσης ένα πολύ σημαντικό ερώτημα και αυτό σας το λέμε εμείς που βάλαμε πλάτη και πάντα βάζουμε πλάτη. Τι κάνατε για να ενισχύσετε και να εμπλέξετε μέσα σε όλα αυτά και την εγχώρια Αμυντική Βιομηχανία; Το ζητούμε, το απαιτούμε, το είχαμε θέσει ως προ απαιτούμενο σε όλα, και στην Ελληνογαλλική και σε όλες τις συμφωνίες, και παρά το γεγονός ότι δεν είδαμε κάτι από τη δική σας μεριά εμείς τα υπερψηφίσαμε. Γι’ αυτό δεν μπορείτε να μας πείτε τίποτα ούτε να μας κουνήσετε το δάχτυλο. Το ΠΑΣΟΚ πάντα υπερψηφίζει ότι είναι θετικό και βάζει πλάτη για τη χώρα. Σας το λέω, όμως, πείτε μας τι κάνατε με την εγχώρια, με την ντόπια Αμυντική Βιομηχανία; Εδώ πέρα αυτό δεν είναι ζήτημα αντιπαράθεσης, κύριε Υπουργέ. Εμείς, ότι κάνουμε το κάνουμε, για να βοηθήσουμε τη χώρα μας. Το θέμα είναι το πώς εδώ πέρα θα μας παρουσιάσετε κάποια θέματα ή το τι θα κάνουμε για να στηρίξουμε ακόμα περισσότερο και την πατρίδα μας και την εγχώρια Αμυντική Βιομηχανία κι όλα αυτά.

Περιμένουμε, λοιπόν, απαντήσεις. Εκτός αν θεωρείτε κι αν περιμένετε να υπάρχει μία αντιπολίτευση συμπολιτευόμενη. Όχι, δεν θα τη βρείτε στο ΠΑΣΟΚ αυτή, κύριε Υπουργέ. Το ΠΑΣΟΚ, ειδικά για τόσο σοβαρά ζητήματα, λειτουργεί πάντα με υπευθυνότητα και σοβαρότητα, βάζει πλάτη, υπερψηφίζει, αλλά όχι θα σας κάνουμε κριτική είτε σας αρέσει είτε δεν σας αρέσει. Γιατί προφανώς έχετε κάνει φάουλ και στο θέμα του Σκαραμαγκά, έχετε κάνει φάουλ και στο θέμα της μη εμπλοκής από την μεριά σας της εγχώριας Αμυντικής Βιομηχανίας και βεβαίως ακόμη περιμένουμε να μας παρουσιάσετε το μακροπρόθεσμο πλάνο και σχέδιο σας, για την ενίσχυση των Ενόπλων Δυνάμεων. Απαντήστε σε αυτά, λοιπόν, παρακαλούμε, γιατί ότι κάνουμε το κάνουμε για να βοηθήσουμε περισσότερο τη χώρα μας, εκτός αν θεωρείτε ότι εσείς τα κάνετε όλα τέλεια. Άμα θέλετε να μας πείτε ότι τα κάνετε όλα τέλεια, βγείτε και πείτε το, κύριε Υπουργέ. Σας ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Τον λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Οπωσδήποτε ο κάθε συνάδελφος, ο οποίος εκπροσωπώντας το κόμμα του, έρχεται σε αυτό το βήμα και τοποθετείται σε θέματα σαν αυτά τα οποία θα συζητήσουμε σήμερα, έχει το δικαίωμα να πει ότι θέλει. Το θέμα είναι συζητώντας μία συμφωνία, ένα μνημόνιο συμφωνίας σαν το σημερινό τι δίνει να αντιληφθεί ο κόσμος που στέκεται απέναντί του. Αλλιώς, δεν έχει νόημα να το συζητήσουμε εδώ πέρα. Ακούσαμε τον Εισηγητή της Νέας Δημοκρατίας, του ΣΥΡΙΖΑ, του ΠΑΣΟΚ, τι είπαν για αυτό το Μνημόνιο Συμφωνίας, μεταξύ του Υπουργείου Εθνικής Άμυνας και του Οργανισμού επικοινωνιών Πληροφορικής του ΝΑΤΟ (NCIA). Τίποτα, πραγματικά τίποτε. Το θέμα είναι γιατί. Υπάρχουν πολλοί λόγοι, ας πούμε τους δύο κυριότερους.

Το πρώτο είναι ότι όπως το δίνει η κυβέρνηση και με τα χρονικά όρια που το δίνει, δεν έχει καμία μα καμία πρόθεση να δώσει τη δυνατότητα σε αυτούς, που θα συμμετάσχουν σε αυτή τη συζήτηση να το μελετήσουν, να το ψάξουν, να τοποθετηθούν, για να καταλάβει πάντα ο ελληνικός λαός ο οποίος μας ακούει.

Το δεύτερο είναι ότι, κατά βάση, όλοι σας είστε στις ίδιες ράγες, στις ράγες της συμφωνίας, της πολιτικής που εφαρμόζεται απέναντι στο ΝΑΤΟ. Δεν έχετε να διαφοροποιείται και σε πολλά. Εδώ μπαίνουν συγκεκριμένα ερωτήματα. Συμφωνούν δύο μέρη. Το ένα είναι το Υπουργείο Εθνικής Άμυνας. Δεν θα πούμε τίποτε, είναι γνωστό. Το δεύτερο είναι ο Οργανισμός Επικοινωνιών Πληροφορικής του ΝΑΤΟ. Ποιος είναι αυτός; Ούτε ο Εισηγητής της Νέας Δημοκρατίας, μας είπε κάτι ουσιαστικό, ούτε ακούστηκε τίποτε άλλο. Το θέμα είναι ότι αυτός ο οργανισμός, που τον ξεπερνάμε, επιτρέψτε μου την έκφραση, τη χρησιμοποιεί ο λαός, στην ξεπέτα, είναι ένα πραγματικά πολυπλόκαμο χταπόδι, που συμμετέχει στο σύνολο της λειτουργίας των μηχανισμών του ΝΑΤΟ. Είναι επικοινωνίες, πληροφορική, λογισμικά και η Ελληνική Κυβέρνηση, μέσω του Υπουργείου Εθνικής Άμυνας, συνεργάζεται με αυτό.

Το ερώτημα είναι ποιοι συμμετέχουν στο NCIO; Τι αποστολή έχει; Τι τμήματα έχει; Βλέπουμε εδώ στην εισαγωγή που μας έδωσε η Κυβέρνηση, στην εισαγωγή του Μνημονίου, λέει ότι: «Επί του παρόντος το Υπουργείο Εθνικής Άμυνας της Ελληνικής Δημοκρατίας και η υπηρεσία NCIA συμφώνησαν να συνάψουν ένα μνημόνιο συμφωνίας, περιγράφοντας τους τομείς συνεργασίας σε δραστηριότητες C4ISR.» Το γράφει παντού. Τι είναι το C4ISR; Το είπατε, το ξαναείπατε C4ISR. Τι είναι αυτό; Τι ρυθμίζει; Τι ακουμπάει; Αυτά είναι τα θέματα, νομίζω, που πρέπει να δούμε. Πρέπει να αναλύσουμε και πρέπει να ενημερώσουμε αυτόν τον λαό ο οποίος μας ακούει.

Καταρχάς το NCIA, το έτερο μέλος που συμμετέχει σε αυτή την συμφωνία, έχει τα τμήματα διοίκησης και ελέγχου εναέριας και πυραυλικής άμυνας, υπηρεσίας διοίκησης και ελέγχου, Κυβερνο ασφάλειας, δίκτυα διαβούλευσης και διοίκησης του ΝΑΤΟ, NCI Academy, την Ακαδημία, επιχειρησιακή ανάλυση και αμυντικό σχεδιασμό. Ελέγχει τα πάντα μέσα στο ΝΑΤΟ και κυριαρχεί το C4ISR. Τι είναι αυτό, τώρα, το C4ISR; Είναι, ουσιαστικά, ένα δίκτυο πληροφοριών, το οποίο χρησιμοποιείται και εδώ πέρα στην Ελλάδα αυτή τη στιγμή, το οποίο ενοποιεί κέντρα ελέγχου και ουσιαστικά τα οδηγεί σε ένα κεντρικό σύστημα, στο εθνικό κεντρικό σύστημα. Είναι, πραγματικά, ένα υπερσύγχρονο σύστημα και για τις Ένοπλες Δυνάμεις είναι τα πάντα, για το επίπεδο ροής πληροφοριών σε επίπεδο εντολών και όχι μόνο. Ουσιαστικά είναι αυτό το οποίο απαιτεί το ΝΑΤΟ, για να υλοποιήσει την πρόθεσή του, που εκφράζει με την έννοια δια λειτουργικότητα ΝΑΤΟ και Ελληνικές Ένοπλες Δυνάμεις.

Τι είναι αυτή η δια λειτουργικότητα; Ουσιαστικά είναι η ένταξη του πυρήνα των Ελληνικών Ενόπλων Δυνάμεων στον μηχανισμό τον επιχειρησιακό του ΝΑΤΟ. Στις 23 Μαρτίου, τώρα πολύ πρόσφατα, Υπουργός Ηνωμένων Πολιτειών Anthony Blinken, γνωστός, έχετε συναντηθεί πάρα πολύ με αυτόν και είναι πάρα πολλοί που θα θέλανε, αλλά δεν τους έκατσαν οι προσκλήσεις. Τι είπε ο Anthony Blinken στις 23-3; Ότι: «Οι Ηνωμένες Πολιτείες της Αμερικής είτε με την Τουρκία είτε με την Ελλάδα είτε με οποιονδήποτε άλλο σύμμαχο του ΝΑΤΟ», τους βάζει όλους, «είναι να διασφαλίσουμε ότι διαθέτουν τον εξοπλισμό και την τεχνολογία, που χρειάζονται για να υπάρχει πλήρη δια λειτουργικότητα του ΝΑΤΟ, για να μπορούν αυτοί και η Ελλάδα να κάνουν ό,τι χρειάζεται να κάνουν ως σύμμαχοι του ΝΑΤΟ.

Αυτή είναι η πολιτική των Ηνωμένων Πολιτειών, τη λέει απερίφραστα και ξεγυμνώνει όλα αυτά τα οποία μας λέει η Κυβέρνηση και η Αντιπολίτευση, περί του ρόλο του ΝΑΤΟ. Θέλουν εξοπλισμό, θέλουν λογισμικά, θέλουν χειραγώγηση των πάντων, για να μπορούν να κάνουν ό,τι χρειάζεται να κάνουν ως σύμμαχοι του ΝΑΤΟ. Τους τα δίνετε όλα.

Βέβαια, είπε και κάτι άλλο, θα το αναφέρω, γιατί είναι, επίσης πολύ σημαντικό, στις ίδιες δηλώσεις, στις 23 Μαρτίου, ότι «εμείς», οι Ηνωμένες Πολιτείες Αμερικής, «θέλουμε να διασφαλίσουμε ότι στο βαθμό που υπάρχουν διαφωνίες μεταξύ τους, των συμμάχων», εννοεί ουσιαστικά Ελλάδας – Τουρκίας, «οποιοσδήποτε εξοπλισμός ή τεχνολογία που παρέχουμε δεν χρησιμοποιείται για την προώθηση αυτών των διαφορών». Σε τι ποσοστό οι ελληνικές ένοπλες δυνάμεις είναι εξοπλισμένες με αμερικανικά οπλικά συστήματα; Τεράστιους.

Γιατί μας λέει η Κυβέρνηση και συμφωνεί η Αξιωματική Αντιπολίτευση και το ΠΑΣΟΚ και σε σημαντικό βαθμό και τα άλλα τα κόμματα, θα χρησιμοποιηθεί ο εξοπλισμός που πληρώνει ο ελληνικός λαός, ο εργαζόμενος με τον ιδρώτα του, εναντίον της απειλής της Τουρκίας; Αν πει η Αμερική «όχι», όχι. Με τι θα πολεμήσει η Ελλάδα; Ερώτημα στους διαπρύσιους θιασώτες αυτής της πολιτικής. Έχουμε και άλλη μία δήλωση, επιτρέψτε μου να σας πω, την είπε η εκπρόσωπος του ΝΑΤΟ, Οάνα Λουντζέσκου, λέγεται η κυρία, στις 13 Οκτωβρίου 2021. Τι είπε;

«Αυτό που έχει σημασία για το ΝΑΤΟ είναι αυτοί οι εξοπλισμοί που παίρνουν οι χώρες του ΝΑΤΟ να είναι δια λειτουργικοί, να μπορούμε να εργαστούμε μαζί και να επιχειρήσουμε παράλληλα». Γι’ αυτό οι προδιαγραφές και των φρεγατών BELLHARA και των RAFALLE και των αναβαθμισμένων και παλαιότερων F-16, είναι αυτές. Πρέπει να ενημερώσουμε τον ελληνικό λαό ότι ο ιδρώτας των εργαζομένων, η υπονόμευση του μέλλοντος γενιών και γενιών οικονομικά, είναι για να ενισχύεται το ΝΑΤΟ. Ποιο είναι το ΝΑΤΟ; Αυτό που θα μας παράσχει;

Πόση ασφάλεια πια μας έχει δώσει, από το 1952 και μετά και για τα κυριαρχικά μας δικαιώματα, δυστυχώς και για την κυριαρχία μας που απειλείται; Τίποτε, τίποτε. Και έχουν ευθύνη όλες οι κυβερνήσεις μέχρι σήμερα, που πίνουν νερό στο όνομά του. Τσακίζουν τον ελληνικό λαό, για να το ενισχύουν. Έρχονται εκπρόσωποί του, δεν τα λέει το Κομμουνιστικό Κόμμα Ελλάδας, τα αποκαλύπτει το Κομμουνιστικό Κόμμα Ελλάδας και τα λένε. Λένε ψέματα αυτοί; Λέει ψέματα ο Αμερικανός Υπουργός Μπλίνκεν, μπροστά στο Σώμα της Γερουσίας της χώρας του; Έχουμε και κάποια νομοθετήματα εκεί πέρα, που τους κόβουμε και τα κεφάλια, για να καλύψουν την εικόνα και όχι την ουσία. Όχι, δε λέει ψέματα, αλήθειες είπε.

Λέει ψέματα η νατοϊκή Λουντζέσκου, που, με τεχνοκρατική, πραγματικά, ειλικρίνεια, ξεμπροστιάζει την Κυβέρνηση, αλλά και τον ΣΥ.ΡΙΖ.Α. και το ΠΑΣΟΚ, που έλεγαν εδώ στη βουλή, στις σχετικές συζητήσεις, με την αγορά φρεγατών, όπως είπα προηγουμένως, ότι διαφοροποιούνται και χειροκροτούσαν, γιατί διαφοροποιούνται, λέει, οι πηγές προμηθειών;

Μην παίρνουμε μόνο από την Αμερική, ας πάρουμε και από τη Γαλλία. Η Λουντζέσκου έρχεται και τους αποκαλύπτει και λέει «εκείνο που έχει σημασία κυρίως για το ΝΑΤΟ είναι η δια λειτουργικότητα». Και, αλίμονο, το ΝΑΤΟ δε θα βάλει φραγμό στην κερδοφορία της πολεμικής βιομηχανίας καμίας χώρας.

Άρα, λοιπόν, εδώ, είναι τραγικό για το λαό μας, αλλά κυρίαρχος στόχος της Κυβέρνησης και της Αξιωματικής Αντιπολίτευσης και όλων των κομμάτων, που στηρίζουν τον ευρωατλαντισμό, είναι η ευόδωση των σχεδιασμών του ΝΑΤΟ, της πολιτικής των ΗΠΑ και των επιδιώξεων της Ε.Ε.. Αυτό κάνει αυτή η Συμφωνία η σημερινή που υπογράφει η Ελλάδα, βάζει, συνενώνει, τα λογισμικά λειτουργίας των Ελληνικών Ενόπλων Δυνάμεων, πολύ απλά, με τα νατοϊκά.

Δυο λόγια θα πούμε, γιατί δεν είναι στατική η ζωή, ούτε η σχέση μας με το ΝΑΤΟ, εξελίσσεται και εξελίσσεται πραγματικά με τραγικό τρόπο. Έστειλε ο Πρωθυπουργός συγχαρητήρια στην Φινλανδία, γιατί εντάχθηκε στο ΝΑΤΟ επίσημα ως 31ο μέλος της λυκοσυμμαχίας αυτής, αυτό έκανε ο πρωθυπουργός. Γιατί τη συνεχάρη την Φινλανδία; Γιατί με την εισδοχή στο ΝΑΤΟ, έδωσε λοιπόν στην Φινλανδία, γιατί μπαίνοντας η Φινλανδία στο ΝΑΤΟ, δημιούργησε 1.300 χιλιόμετρα ρωσονατοϊκό μέτωπο, το οποίο ήδη έχει αρχίσει και φουντώνει εκεί πέρα η εγκατάσταση βάσεων, ενδεχομένως και πυρηνικών και έχουμε τώρα και τη Σύνοδο Υπουργών Εξωτερικών του ΝΑΤΟ και εκεί πέρα ήδη έχει προλειάνει το έδαφος ο Στόλτενμπεργκ. Τι είπε, προϊδεάζοντας; Ότι ήδη δώσαμε 65 δισεκατομμύρια στον πόλεμο της Ουκρανίας και χαιρέτισε το γεγονός, ότι πάνε και σύγχρονα άρματα μάχης και άλλα τεθωρακισμένα που φτάνουν εκεί πέρα.

Εμείς, προχθές, αγοράσαμε 61 μεταφορείς αρμάτων, ιλουστρασιόν, ωραίους, καινούργιους, για να μπορούν να ταξιδέψουν μεγάλες αποστάσεις. Ακούγεται, ότι θα στείλουμε και άρματα Leopard Α2. Χωράνε αυτά τα άρματα πάνω σε αυτούς τους αρματοφορείς; Χωράνε. Επίσης, θα προτρέψει να διαθέσουν τα κράτη-μέλη του ΝΑΤΟ, όχι ως ανώτατο όριο, ως κατώτατο, το 2% του ΑΕΠ τους, για την ενίσχυση της λυκοσυμμαχίας, που κύρια αποστολή της είναι η προάσπιση των συμφερόντων των μονοπωλίων των χωρών που συμμετέχουν εκεί πέρα. Αυτό είναι το ΝΑΤΟ και αυτή η προτροπή θα απευθυνθεί και στην Ελλάδα, που ξεπερνάει υπερβολικά και μη καμαρώνει η Κυβέρνηση, μερικές φορές κομπορρημονείτε και γι’ αυτό, γιατί ξεπεράσαμε το 2%. Αυτό είναι το ΝΑΤΟ, αυτές είναι οι συνεργασίες, αυτά είναι τα Μνημόνια Συμφωνίας που μας φέρνει η κυβέρνηση. Θα πούμε περισσότερα στην Ολομέλεια αύριο, ευχαριστώ.

Φυσικά και η θέση του Κομμουνιστικού Κόμματος είναι απολύτως αρνητική, χωρίς κανένα ρήγμα σε αυτή την άρνηση και καμία υποσημείωση.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής):** Θα παρακαλέσω, για να μην διακόψουμε τη διαδικασία της Διαρκούς Επιτροπής, που ως γνωστόν έχουμε υποχρέωση στην Ολομέλεια, οι δύο εναπομείναντες Ειδικοί Αγορητές, παρακαλούνται να επισπεύσουν και να τηρήσουν απόλυτα το χρόνο. Ευχαριστώ πολύ. Το λόγο έχει ο Ειδικός Αγορητής της Ελληνικής Λύσης, ο κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ -ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ κύριε Πρόεδρε. Ναι, να πάτε κύριε Υπουργέ μου στις εγκαταστάσεις του Σκαραμαγκά, να δείτε τα έργα και τις ημέρες σας. Κύριε Υπουργέ, έχουμε ένα Μνημόνιο συμφωνίας μεταξύ του Υπουργείου Εθνικής Άμυνας και του Οργανισμού Επικοινωνιών Πληροφορικής του ΝΑΤΟ, πάντα βασιζόμενο στο σύστημα C4ISR activities.

Υπάρχουν ορισμένα θέματα, τα οποία μπορούμε να συζητήσουμε. Θέλω όμως, να σας πω το εξής. Κατ’ αρχάς, πήγατε πρόσφατα – προχθές – στην Αντιόχεια. Είδατε τον ομόλογό σας τον κύριο Ακάρ. Έχετε την εντύπωση, ότι οι σχέσεις με την Τουρκία και με έναν άνθρωπο ο οποίος εκπροσωπεί ουσιαστικά τους «Γκρίζους Λύκους», γιατί αυτό εκπροσωπεί ο Υπουργός Άμυνας της Τουρκίας, θα σας τα πω τώρα λίγο «χοντρά», διότι τελειώνει και η κοινοβουλευτική περίοδος και εν πάση περιπτώσει, πρέπει να βάλουμε τα πράγματα στη θέση τους. Πολλές αγάπες, πολλές αγάπες και λουλούδια. Μην πιστεύετε τον Ακάρ. Μέχρι χθες ήθελε να μας πάρει τα νησιά, μέχρι χθες σας εξύβριζε. Εντάξει, βοηθήσαμε και ξανά βοηθήσαμε με το σεισμό. Χτυπάμε ξύλο να μη συμβαίνουν τέτοια πράγματα στους λαούς. Συμφωνούμε, αλλά μέχρι εκεί.

Κατ’ αρχάς, θέλω να ρωτήσω κάτι κύριε Υπουργέ. Γιατί διαλύετε τη Διεύθυνση Πληροφορικής του ΓΕΣ; Το ίδιο θα κάνετε και στη Διεύθυνση Πληροφορικής της Πολεμικής Αεροπορίας; Είναι μία διεύθυνση πληροφορικής, η οποία έχει δώσει πάρα πολλά στο Γενικό Επιτελείο Στρατού. Τώρα, φαίνεται, σε κάποιον του ήρθε στο μυαλό να κάνει τη Διεύθυνση Επικοινωνιών και να βάλει σε ένα καζάνι τη Διεύθυνση Διαβιβάσεων και τη Διεύθυνση Πληροφορικής. Για ποιο λόγο; Έχουν γίνει μελέτες, για να διαλυθεί η Διεύθυνση Πληροφορικής; Η καρδιά του Γενικού Επιτελείου Στρατού. Ξέρετε ότι το ΝΑΤΟ έχει πάρει πάρα πολλά στοιχεία από τη δική μας τη Διεύθυνση Πληροφορικής. Το ξέρετε αυτό. Είναι λάθος νομίζω η διάλυση της Διεύθυνσης Πληροφορικής. Το Α και το Ω. Και βάζετε σε ένα ντορβά διαβιβάσεις και Διεύθυνση Πληροφοριών και φτιάχνετε Διεύθυνση Επικοινωνιών. Πάλι κάνουμε ένα γενικό σύνολο. Δείτε το σας παρακαλώ αυτό. Είναι βεβιασμένες ενέργειες. Κάποιος θέλει να κάνει κάτι.

Επίσης, τι γίνεται με την ΕΑΒ. Τι γίνεται με τα Ελληνικά Αμυντικά Συστήματα, κύριε Υπουργέ. Απλές ερωτήσεις. Διότι, όταν διαλύουμε τα Ελληνικά Αμυντικά Συστήματα και φαίνεται πως διαλύθηκαν τα Ελληνικά Αμυντικά Συστήματα. Εκτός και αν μας πείτε, ότι τα Ελληνικά Αμυντικά Συστήματα, έχουν κάνει πρόγραμμα ή έχουν βγάλει, έχουν δώσει κάτι.

Να σας πω και ένα άλλο. Σαν κυβέρνηση κάνετε ενέργειες. Και βεβαίως, επειδή είστε επικεφαλής του Υπουργείου Άμυνας, τα «ακούτε» εσείς. Στέλνετε μία LOR στις Ηνωμένες Πολιτείες για τα F-35. Έχει απασχολήσει καθόλου την Επιτροπή Εξωτερικών και Άμυνας ή Εξοπλιστικών το F-35; Βρήκαμε, δηλαδή, μια πόρτα ανοιχτή να αγοράζουμε οτιδήποτε θέλουμε; Οτιδήποτε. Ακούστε με λίγο σας παρακαλώ, γιατί υπάρχει πρόβλημα. Έχουμε δώσει 16 δισεκατομμύρια από την τσέπη του ελληνικού λαού. Πόσα ακόμα θα πρέπει να δώσει ο ελληνικός λαός; Βάλαμε πλάτη για όλα και το ξέρετε καλά. Η Ελληνική Λύση, ο Κυριάκος Βελόπουλος, από την πρώτη στιγμή είπε «ναι, θα βάλω πλάτη», αλλά μέχρι που; Για ακούστε με λίγο σας παρακαλώ. Στέλνετε τη LOR στην Αμερική, χωρίς την SSI. Δηλαδή, αυτά τα αεροπλάνα που θα πάρουμε, πώς θα συντηρηθούν; Που θα καθίσουν, που θα έρθουν εδώ; Αυτά κάνουμε και απαξιώνουμε τα αεροσκάφη και όλα τα οπλικά συστήματα. Όχι εσείς. Όχι εσείς επαναλαμβάνω κύριε Υπουργέ. Προσέξτε. Ο επόμενος από εσάς, ο μεθεπόμενος από εσάς. Διότι, δεν θα γίνει παραλαβή από εσάς. Ακούστε με λίγο. Όσο καλή θέληση και να έχετε. Δεν είναι προσωπικό το θέμα. Κάνετε μια άλλη ενέργεια. Στέλνετε μια LOR για τα Black Hawk. Από που βγήκανε τα Black Hawk στα 49;. Τι έγινε με τα NH-90; Εξακόσια εξήντα πέντε εκατομμύρια. Ερωτώ, το Υπουργείο Άμυνας. Έχουμε καμία δυνατότητα να μάθουμε τι έγιναν τα NH-90; Ένα πρωτοποριακό ελικόπτερο μεταφορικό 14ρων, 20, 22 θέσεων παραγγελμένα από το 2003 με το 70% πληρωμένο και να μην ξέρουμε τι έχει γίνει; Πόσα πετάνε κύριε Υπουργέ τώρα; Πείτε μου. Ξέρετε πόσα πετάνε; Τρία.

Που είναι τα 20 που έπρεπε να έχουμε πάρει;

Πήραμε τα 12, 13, αν δεν κάνω λάθος, ………………. τι θα γίνει με αυτά;

Που είναι τα ανταλλακτικά τους;

Να τι σας λέω. Το μετά είναι το θέμα, το να ξοδεύουμε λεφτά να αγοράζουμε ένα οπλικό σύστημα.

Κύριε Υπουργέ, θυμάστε το 2019 τι είχαμε πει;

Για ποιο λόγο αναγκαστήκαμε και πήραμε τα Raffaele ενώ είχαμε τα Mirage-2005 που κάνουν την ίδια δουλειά΄.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σε μένα λέτε για τα Mirage;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Όχι σε εσάς, δεν το λέω σε εσάς. Όχι, δεν το λέω σε εσάς, το λέω σε όλους μας κύριε Υπουργέ.

Καταστράφηκαν τα Mirage;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Όχι δεν καταστράφηκαν.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Δεν καταστράφηκαν;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τα σώσαμε…………

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Τα σώσαμε πότε, κύριε Υπουργέ;

Πότε;

Όταν βάλαμε φωνές από εδώ πέρα. Όταν η Ελληνική Λύση φώναξε από δω.

Γιατί να σας πω κάτι. Δεν γίνεται για 100 εκατομμύρια. Κύριε Ναύαρχε ακούστε τα λεφτά είναι του ελληνικού λαού, δεν είναι κανενός και τα οπλικά συστήματα είναι της χώρας. Της πατρίδας μας. Δεν το λέω για σας, το λέω γενικά για να καταλάβουμε τι γίνεται.

Πήραμε λοιπόν τα Mirage. Δεν βάλαμε τα 100 εκατομμύρια κάθε χρόνο, για την ροή των ανταλλακτικών και καταστράφηκαν. Τα κάναμε πλιάτσικο. Καταστρέφαμε ένα για να φτιάξουμε και για να συντηρούμε.

Ξέρετε πόσα πετούσαν όταν παραλάβατε;

Ξέρετε πόσα παραλάβατε;

Οκτώ. Από τα 42 τα 8. Ναι ή όχι;

Και αυτά που είχαν τους Scalp. Ακούστε, επειδή τυχαίνει να τα ξέρουμε πάρα πολύ καλά, 8 πέταγαν στο 42. Ντροπή. Έρχεστε μετά και λέτε, βεβαίως, καταστράφηκαν Mirage-2000. Το καλύτερο αεροσκάφος, το ξέρουν οι πιλότοι, σε χαμηλά ύψη και χαμηλές ταχύτητες για το Αιγαίο και Ανατολική Μεσόγειο. Άντε να αγοράσουμε άλλα και πήραμε τα Raffaele. Δεν είναι πέμπτης γενεάς, τεσσεράμισι γενεάς. Ναι ή όχι;

Γιατί πρέπει δηλαδή αφού φτιάχνουμε τα Viper και καλώς τα κάνουμε όλα αυτά, βάλαμε πλάτη γερή για να πείσουμε τον ελληνικό λαό να δώσει λεφτά, αλλά όχι τώρα να μην ξέρουμε τα μεταφορικά αεροσκάφη, τα ελικόπτερα NH-90 καινούργιο ελικόπτερο και να μην πετάει κανένα.

Γιατί;

Γιατί ρωτώ τον κύριο Υπουργό τέσσερα χρόνια.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε επί της διαδικασίας, σας παρακαλώ πολύ.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Τι να πείτε κύριε Ναύαρχε; Τι να πείτε που έχω δίκιο.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε επί της διαδικασίας, σας παρακαλώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Μυλωνάκη σας παρακαλώ να περιοριστεί επί του θέματος.

**ΔΙΟΝΥΣΙΟΣ ΧΑΤΖΗΔΑΚΗΣ:** Έχουμε συγκεκριμένο μνημόνιο και μιλάμε για το πόσα αεροπλάνα μιλάνε;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Όχι δεν έχουμε τίποτα. Όχι είναι Άμυνας η Επιτροπή και ελέγχουμε τα πάντα.

**ΔΙΟΝΥΣΙΟΣ ΧΑΤΖΗΔΑΚΗΣ:** Τέτοια ομιλία αλλού να κάνετε. Είναι απαράδεκτο αυτό που κάνετε.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Τι κάνουμε;

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Μυλωνάκη σας παρακαλώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Να πάτε στο Υπουργείο να σας το πει.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Σοβαρά;

Όχι εδώ θα τα πω.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Μυλωνάκη σας παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σόου θέλετε να κάνετε.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Εγώ θέλω να κάνω σόου;

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν το περίμενα από σένα Αντώνη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Θέλω να κάνω σόου;

Καλά εντάξει. Ποτέ. Ωραία. Τότε να αφήσουμε τα ΝΗ-90, να μη μιλάμε καθόλου.

Εντάξει. Πάμε τώρα στους κυρίους του ΣΥΡΙΖΑ, οι οποίοι ψήφισαν το 2018.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε ποιο είναι το θέμα μας εδώ; Πόσα Mirage-2005 πετάνε; Αυτό είναι;

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Μυλωνάκη θα σας παρακαλέσω να περιοριστείτε στο θέμα.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ηρεμήστε γιατί καταστράφηκαν τα οπλικά συστήματα από τις Κυβερνήσεις σας.

**ΔΙΟΝΥΣΙΟΣ ΧΑΤΖΗΔΑΚΗΣ:** Να πάει ο κύριος Βελόπουλος στο Υπουργείο Εθνικής Άμυνας να του πούνε πόσα πετάνε. Όχι τα λέμε εδώ.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ο κύριος Βελόπουλος και η Ελληνική Λύση γνωρίζει τα πάντα, αλλά κάποιος πρέπει να τα θίξει και εδώ πέρα. Δεν γίνεται να τα αφήνουμε έτσι.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Μυλωνάκη σας παρακαλώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Μιλάτε για C4ISR και δεν ξέρετε τίποτε για το είναι το C4ISR.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):**  Σας πειράζει που φωνάζω……………………….

Τι σας πείραξε;

**ΔΙΟΝΥΣΙΟΣ ΧΑΤΖΗΔΑΚΗΣ:** Τι είναι το C4ISR;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):**  Γιατί σας πείραξε λέω;

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Μυλωνάκη τα θέματα αυτά ως γνωστόν είναι ευαίσθητα. Η τοποθέτησή σας δεν έχει καμία σχέση με το συζητούμενο θέμα.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):**  Ηρεμήστε. Δεν είπα τίποτα παραπάνω από αυτό που έπρεπε να πω.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Σας παρακαλώ να περιοριστείτε στο αντικείμενο.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Παρακαλώ πάρα πολύ όταν θα κάνουμε μία ενέργεια για αγορά να ενημερώνεται πρώτα η Επιτροπή Εξωτερικών και Άμυνας και η Επιτροπή Εξοπλιστικών. Δεν έχει κανένα δικαίωμα η Κυβέρνηση κάνει κατά το δοκούν. Για να τελειώνουμε το παραμύθι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Καλά.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Βεβαίως, δεν με υπολογίζετε. Γιατί να με υπολογίσετε; Κυβέρνηση είσαστε, καλά κάνετε.

Και δεν το λέω προσωπικά κύριε Υπουργέ, ξέρω ότι έχετε καταβάλει πολύ καλές προσπάθειες.

**ΑΝΑΣΤΑΣΙΟΣ(ΤΑΣΟΣ)ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Μυλωνάκη, θα σας στερήσω τον λόγο. Σας παρακαλώ πολύ.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):** Να πούμε κυρίες και κύριοι συνάδελφοι…

**ΔΙΟΝΥΣΙΟΣ ΧΑΤΖΗΔΑΚΗΣ: (Ομιλεί εκτός μικροφώνου)** Εσείς φταίτε και ο Πρόεδρος. Ξεφεύγουμε από το θέμα που έχουμε και λέμε απόρρητα.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):**Ναύαρχε, παρακαλώ πολύ. Κύριε Χατζηδάκη, δεν είστε εσείς εδώ ο άνθρωπος, που θα επιβάλλει την τάξη. Υπάρχει Πρόεδρος και δεν είμαστε εν αταξία είμαστε εν τάξει.

**ΑΝΑΣΤΑΣΙΟΣ(ΤΑΣΟΣ)ΔΗΜΟΣΧΑΚΗΣ(Αντιπρόεδρος της Επιτροπής):** Κύριε Μυλωνάκη, τον Πρόεδρο δεν τον ακούτε και λυπάμαι πάρα πολύ.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):** Πως δεν σας ακούω. Κάποτε πρέπει να τα πούμε και αυτά.

**ΑΝΑΣΤΑΣΙΟΣ(ΤΑΣΟΣ)ΔΗΜΟΣΧΑΚΗΣ(Αντιπρόεδρος της Επιτροπής):**  Έχετε μεγάλη ευθύνη διότι έχει ξεφύγει όλη η διαδικασία.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):**Ε, καλά. Να πληρώνει ο ελληνικός λαός και να μην μιλάμε καθόλου.

**ΑΝΑΣΤΑΣΙΟΣ(ΤΑΣΟΣ)ΔΗΜΟΣΧΑΚΗΣ(Αντιπρόεδρος της Επιτροπής):**  Σας παρακαλώ μην υπονομεύετε τη διαδικασία. Θα σας στερήσω τον λόγο και δεν θα το ήθελα.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):** Με το υπό Κύρωση Μνημόνιο Συμφωνίας καθορίζονται οι όροι και οι λεπτομέρειες που διέπουν τη συνεργασία μεταξύ του Υπουργείου Άμυνας και του Οργανισμού Επικοινωνιών Πληροφορικής του ΝΑΤΟ. Στην Αιτιολογική Έκθεση, κύριε Υπουργέ, αναφέρεται ότι η παρούσα Κύρωση, καλύπτει το υφιστάμενο κενό, πρέπει να πούμε ότι αυτό έχει επικυρωθεί και έχει ψηφισθεί από τον ΣΥΡΙΖΑ τον Μάρτιο του 2018, δεν καινούργιο, απλά υπάρχουν ορισμένα κενά για αυτό ο ΣΥΡΙΖΑ δεν μιλάει διότι και ο ΣΥΡΙΖΑ είναι μέρος του συστήματος. Τα εγκλήματα γίνονται από κοινού. Βεβαίως αυτό δεν είναι κάτι το οποίο πρέπει να το καταραστούμε. Προς θεού δεν λέω τέτοιο πράγμα. Το υφιστάμενο, λοιπόν, και εννοώ ως προς τους όρους της διαδικασία και τις λεπτομέρειες που διέπουν τη Συνεργασία μεταξύ του Υπουργείου Εθνικής Άμυνας και του Οργανισμού Επικοινωνιών και Πληροφορικής του ΝΑΤΟ αναφορικά με την παροχή υπηρεσιών εκ μέρους της Υπηρεσίας Επικοινωνιών και Πληροφορικής του ΝΑΤΟ προς τη χώρα μας. Εντός του 2022, κ. Υπουργέ, το Υπουργείο Άμυνας έφερε 6 διεθνείς συμβάσεις προς Κύρωση με σκοπό τη βελτίωση των υποδομών στη διακίνηση των πληροφοριών και την εκπαίδευση. Τα προηγούμενα έτη είχαμε άλλες κυρώσεις για ίδρυση Νατοϊκών κέντρων στη χώρα μας και την υποστήριξη κάθε συμμαχικής προσπάθειας στα πλαίσια του Βορειοατλαντικού Συμφώνου.

**ΑΝΑΣΤΑΣΙΟΣ(ΤΑΣΟΣ)ΔΗΜΟΣΧΑΚΗΣ(Αντιπρόεδρος της Επιτροπής):** Κύριε Μυλωνάκη, έχετε ένα λεπτό επιπλέον.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):** Κύριε Πρόεδρε, τελειώνω. Επί της ουσίας, θέλω να πω ότι αυτό το οποίο αναφέρεται ως σκοπός του Μνημονίου είναι τα μέρη που συνεργάζονται χρησιμοποιώντας ανεπτυγμένα προϊόντα της υπηρεσίας NCIA σε ελληνικά συστήματα εθνικής άμυνας με σκοπό την επίτευξη δια λειτουργικότητας παρέχοντας τη δυνατότητα στην υπηρεσία NCIA να υποστηρίξει την εν εξελίξει ανάπτυξη των ελληνικών συστημάτων C4ISR Activities. Η Ελληνική Λύση ποτέ δεν θα πει ότι είναι κατά αυτών των συστημάτων, γιατί είναι επιχειρησιακά και προφανώς χρειάζονται, για να καλύψουμε ορισμένα κενά.

Επειδή δεν έχω άλλο χρόνο στην Ολομέλεια, κ. Πρόεδρε, θα αναπτύξουμε τα υπόλοιπα. Επιφυλασσόμαστε μέχρι τότε. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος, Γιαννακοπούλου Νάντια, Λοβέρδος Ανδρέας, Δελής Ιωάννης, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΑΝΑΣΤΑΣΙΟΣ (ΤΑΣΟΣ)ΔΗΜΟΣΧΑΚΗΣ(Αντιπρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ 25, κυρία Σοφία Σακοράφα, για 12 λεπτά.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, θα ξεκινήσω με μια μικρή γκρίνια γιατί όπως και οι άλλοι συνάδελφοι είπαν, πρέπει να το επαναλάβω, τα μέλη της Επιτροπής και τα κόμματα πήραμε πολύ αργά τη συγκεκριμένη Σύμβαση. Την πήραμε προχθές το βράδυ στις 10 η ώρα, όπως και σήμερα πήραμε για την Παρασκευή και καταλαβαίνετε ότι ο χρόνος είναι πάρα πολύ λίγος κάτι που δεν μας δίνει τη δυνατότητα να είμαστε σοβαροί τουλάχιστον στην μελέτη. Πολλές φορές έχουμε παραπονεθεί, προφανώς τα αυτιά στα οποία απευθυνόμαστε είναι κλειστά και δεν ακούν τίποτα.

Σε κάθε περίπτωση όμως το κείμενο του συγκεκριμένου Μνημονίου αλλά και το συνοδευτικό υλικό, η Έκθεση Συνεπειών Ρύθμισης κ.λπ., δημιουργούν σοβαρά ερωτηματικά, κύριε Πρόεδρε. Πέρα από τη θέση αρχής, που μπορεί να έχει ο καθένας μας γενικά για το ΝΑΤΟ, που σήμερα έχει διαμορφωθεί σε έναν διεθνή επιθετικό στρατιωτικό μηχανισμό, πρέπει να υπάρξουν απαντήσεις σε αυτά τα συγκεκριμένα ερωτήματα.

Το πρώτο ζήτημα αφορά στην ασφάλεια των δικών μας εθνικών πληροφοριών μέσα στο διαλειτουργικό σύστημα του ΝΑΤΟ. Θα το πω και με το πιο χαρακτηριστικό παράδειγμα. Υποτίθεται ότι οι εθνικές μας πηγές συλλέγουν, παραδείγματος χάρη, πληροφορίες για τη διάταξη των δυνάμεων στην Τουρκία, εννοώ υπό κανονικές συνθήκες, όταν δηλαδή δεν αναλώνονται σε άλλες δραστηριότητες, όπως το να παρακολουθούν πολιτικούς, στρατιωτικούς, δημοσιογράφους ή σε προεκλογικές διαρροές εντυπώσεων. Όταν, λοιπόν, αυτές οι διακινούμενες μέσα στα δικά μας συστήματα πληροφορίες διαχέονται και στα συνδεδεμένα συστήματα του ΝΑΤΟ και των άλλων κρατών μελών του, πώς εξασφαλίζουμε την προστασία των εθνικά απόρρητων πληροφοριών μας;

Το ίδιο ισχύει και για τα απόρρητα αμυντικά μας σχέδια. Ποια είναι τα μέτρα και ο συγκεκριμένος τρόπος προστασίας του δικού μας απόρρητου μέσα στο συγκεκριμένο νατοϊκό σύστημα; Επιπλέον, θα ήταν χρήσιμο να ενημερώσετε και τη Βουλή των Ελλήνων, με ποιες άλλες χώρες έχει υπογραφεί τέτοιο μνημόνιο με το ΝΑΤΟ, εάν βέβαια έχετε και εσείς τέτοια ενημέρωση. Επίσης και για το εάν έχετε και εσείς κάποια ενημέρωση, για το αντίστοιχο προβλεπόμενο, ή απαιτούμενο κόστος της υλοποίησής του για τις άλλες χώρες.

Από την άλλη μεριά, δεν ξέρω αν υπάρχει ουσιαστικός λόγος να χαθούμε στις τεχνικές λεπτομέρειες ενός τέτοιου μνημονίου. Πρώτα, πρέπει να απαντήσουμε σε ένα βασικό ερώτημα κάθε Έλληνα πολίτη που είναι και η ουσία του θέματος. Θα ήταν λοιπόν ενδιαφέρον να μας πείτε, με ποιες συγκεκριμένες αναφορές και παραδείγματα, ποιο θα είναι το όφελος για τα εθνικά μας συμφέροντα από αυτό το Μνημόνιο; Δεν ψάχνουμε, κύριε Πρόεδρε, για γενικές απαντήσεις του τύπου, είμαστε προσδεμένοι στο άρμα των ισχυρών συμμάχων, ή ανήκουμε στη δύση, διότι αυτό είναι το γενικό συμφέρον μας και λοιπά και λοιπά. Εγώ ρωτάω τι έχει, παραδείγματος χάριν, να προσφέρει παραπάνω αυτό το Μνημόνιο στο βασικό ζήτημα της άμυνας μας, απέναντι στις απειλές και την πολιτική της Τουρκίας, που είναι επίσης μέλος του ΝΑΤΟ; Τι θα μας προσφέρει στην υποθετική περίπτωση που θα υποστούμε, οπουδήποτε, μία επίθεση κορεσμού από μη επανδρωμένα αεροσκάφη, ή εάν επιχειρηθεί μια απόβαση σε κάποιο νησί, ή σε μια βραχονησίδα μας; Τι έχει λοιπόν να μας προσφέρει αυτό το Μνημόνιο; Τι πραγματικά κερδίζουμε, σε σχέση και σε σύγκριση με την πιθανότητα να επιλέξουμε τη μη εφαρμογή του;

Αυτά τα διακυβεύματα είναι που αφορούν την πολιτική, τη θέση και το άμεσο συμφέρον της χώρας μας. Η Ελλάδα δεν σκοπεύει, προφανώς, από ότι τουλάχιστον γνωρίζουμε όλοι, να διεξάγει πόλεμο, ή κάποιες επιχειρήσεις εναντίον της Ρωσίας ή της Κίνας. Ένας σύγχρονος προπαγανδιστικός μηχανισμός, προσπαθεί να πείσει τους πάντες, κύριε Πρόεδρε, για τα αντίθετα από την πραγματικότητα, όμως ένας νηφάλιος παρατηρητής, κάθε πολίτης με στοιχειώδη πολιτική συνείδηση και ιστορική γνώση, εύκολα διαπιστώνει, ότι το ΝΑΤΟ είναι ένας επιθετικός οργανισμός, που περικυκλώνει μεθοδικά τη Ρωσία, εδώ και σχεδόν 25 χρόνια και σχεδιάζει και προετοιμάζει κινήσεις και εναντίον της Κίνας. Ήδη το ΝΑΤΟ διεξάγει πόλεμο δι’ αντιπροσώπων, έναν πόλεμο στην Ουκρανία, με ομολογούμενο στόχο την ήττα της Ρωσίας, με ότι και αν σημαίνει αυτό για την παγκόσμια ισορροπία. Είναι προφανές λοιπόν, στον καθένα, ότι στόχος των Ηνωμένων Πολιτειών και του ΝΑΤΟ, δεν είναι η διασφάλιση της ειρήνης, αλλά η ανατροπή των διεθνών ισορροπιών σε βάρος Ρωσίας και Κίνας, με κάθε μέσο, κάθε τρόπο και κάθε θυσία, όχι βεβαίως αμερικανική.

Ρωσία και Κίνα, ανεξάρτητα από το αν είναι κομμουνιστικές ή όχι, αποτελούν για το αμερικανικό σύστημα κυριαρχίας, σταθερούς εχθρούς των Ηνωμένων Πολιτειών και συνεπώς και του ΝΑΤΟ. Επιτρέψτε μου λοιπόν να κάνω και έναν ακόμα παραλληλισμό. Η Ελλάδα και η Τουρκία αλληλοαντιμετωπίζονται με ένα σαφές εχθρικό υπόβαθρο. Όμως και οι δύο είναι σύμμαχοι των Ηνωμένων Πολιτειών και βρίσκονται μέσα στο ΝΑΤΟ. Μπορεί αλήθεια κάποιος να διανοηθεί έναν εχθρό των Ηνωμένων Πολιτειών, που δεν θα είναι και εχθρός του ΝΑΤΟ, πολύ περισσότερο μέλος του; Για πόσο ακόμα θα είμαστε υποχρεωμένοι να ορίζουμε σαν δικούς μας εχθρούς, εκείνους των Ηνωμένων Πολιτειών; Επίσης, ως πότε θα επιτρέπουμε στους νατοϊκούς μας συμμάχους να μας σύρουν σε διαπραγματεύσεις με εκείνους που, αποδεδειγμένα, επιβουλεύονται την κυριαρχία και τα κυριαρχικά δικαιώματα και της Ελλάδας και της Κύπρου.

Τώρα ας έρθουμε και στο περιεχόμενο του μνημονίου. Στο άρθρο 4 θεσμοθετείται η απευθείας συνεργασία ενός Υπουργείου της Ελληνικής Δημοκρατίας με μία υπηρεσία του ΝΑΤΟ, (NCIA). Εδώ, υπάρχει ένα βασικό ζήτημα, που αφορά στη νομιμότητα μιας τέτοιας συνεργασίας. Η συνεργασία αυτή γίνεται με όρους αγοράς.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής):** Κυρία Σακοράφα, θα σας διακόψω, γιατί θέλει να παρέμβει ο κ. Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τώρα με πήραν τηλέφωνο από την Ολομέλεια, να κατέβουμε να ψηφίσουμε, για την άρση ασυλίας. Εσείς διευθύνετε τη διαδικασία, κύριε Πρόεδρε. Δείτε το.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Τελειώνω πολύ σύντομα, κύριε Υπουργέ. Θα είμαι εντός χρόνου.

Η συνεργασία λοιπόν αυτή, γίνεται με όρους αγοράς και με βάση το σχήμα προμηθευτή και πελάτη. Αφορά στην επέκταση της παροχής υπηρεσιών προς τρίτους, εκτός ΝΑΤΟ (NCIA), προς τα κράτη μέλη, τροποποιώντας τον τρόπο χρηματοδότησης τους από χρηματοδοτούμενος από τον κοινό προϋπολογισμό σε χρηματοδοτούμενες από τον πελάτη, που απολαμβάνει την υπηρεσία.

Βασικοί χρηματοδότες, καθοδηγητές και μέντορεςτης NCIA είναι εταιρείες κολοσσοί που ασχολούνται με το C4ISR. Οι εταιρείες αυτές, καθορίζουν το πολυετές πρόγραμμά τους με βάση την πληροφόρηση των εθνικών προθέσεων των κρατών μελών του ΝΑΤΟ, αλλά και μέσω αυτού τις προκαλούν, καθοδηγώντας τα κράτη στην προμήθεια των προϊόντων τους.

Με αυτό λοιπόν το Μνημόνιο θεσμοθετείται η παραπάνω σχέση, που είναι σαφές ότι παραπέμπει σε αποικιοκρατική συμφωνία. Αυτό που βλέπουμε εμείς είναι ότι είναι μονομερώς ωφέλιμη για το ΝΑΤΟ και κυρίως για τις συνεργαζόμενες με αυτό εταιρείες, αφού εισάγει κανόνες τυποποίησης που ουσιαστικά δεσμεύουν τη χώρα μας στην επιλογή συγκεκριμένων προϊόντων και υπηρεσιών. Αυτές μάλιστα που χρησιμοποιούνται, όχι για εθνικούς, αλλά για σημαντικούς σκοπούς και θα τις ακριβοπληρώνουμε.

Εντωμεταξύ παρά τη σχετική αναφορά ότι το κόστος της αξιολογούμενης ρύθμισης αποτυπώνεται στην οικεία έκθεση του Γενικού Λογιστηρίου του Κράτους αυτό στην πραγματικότητα δεν συμβαίνει. Εκεί υπάρχει μόνο μια αόριστη διατύπωση, για ενδεχόμενη δαπάνη σε βάρος του Κρατικού Προϋπολογισμού από τη συμμετοχή της χώρας μας στις οικονομικές υποχρεώσεις που επιφέρει η εκτέλεση των δραστηριοτήτων C4ISR. Στο πλαίσιο υλοποίησης του Κυρούμενου Μνημονίου κ.λπ..

Υπάρχει όμως και ένα άλλο ζήτημα. Οι υπηρεσίες και τα προϊόντα του Μνημονίου παρέχονται με συνοπτικές διαδικασίες. Για την έκδοση των αντίστοιχων τιμολογίων αρκεί και μόνο ο έλεγχος από τη Διεθνή Επιτροπή Οικονομικών Ελεγκτών του ΝΑΤΟ, ενώ τα σχετικά στοιχεία, μπορούν να γνωστοποιηθούν στην Ελληνική Δημοκρατία μόνο εκ των υστέρων και μόνο εάν και εφόσον ζητηθούν. Εντωμεταξύ προβλέπεται ότι κάθε Συμβαλλόμενος, μπορεί να συνάπτει συμβάσεις κατά το δοκούν, σύμφωνα με τους εθνικούς, αλλά και τους Νατοϊκούς κανονισμούς με ανάδοχους φορείς. Εάν αυτό απαιτείται, για την εκπλήρωση των υποχρεώσεών του.

Τον αποικιοκρατικό χαρακτήρα έρχεται να επισφραγίσει και κάτι ακόμα. Η πρόβλεψη ότι η Υπηρεσία Επικοινωνιών και Πληροφορικής του ΝΑΤΟ απαλλάσσεται από ευθύνες και αξιώσεις κατά την παροχή υπηρεσιών εκ μέρους της και ότι αυτές τις αναλαμβάνει εξ ολοκλήρου η Ελληνική Δημοκρατία και μάλιστα σαν τρόπος επίλυσης των διαφορών, για την ερμηνεία, υλοποίηση ή εφαρμογή του Μνημονίου προβλέπονται μόνο διαβουλεύσεις, χωρίς προσφυγή σε διεθνές δικαστήριο, σε διαιτησία ή σε οτιδήποτε άλλο.

Προκαλεί εντύπωση ότι στην Ανάλυση των Συνεπειών της Ρύθμισης στο μέρος «Κίνδυνοι αξιολογούμενης ρύθμισης». Δεν υπάρχει καμία απολύτως επισήμανση στον τομέα «Θεσμοί, Δημόσια Διοίκηση, Διαφάνεια». Αναρωτιέμαι, κύριε Πρόεδρε, αν αυτό είναι μόνο δείγμα βιασύνης και προχειρότητας;

Επίσης, στο οικονομικό μέρος, χωρίς καμία οικονομική μελέτη, η αναφορά συγκεκριμένων στοιχείων, η Ανάλυση των Συνεπειών της Ρύθμισης, συμπεραίνει μείωση δαπανών και βελτίωση παρεχόμενων υπηρεσιών στον τομέα «Αγορά- οικονομία –ανταγωνισμός». Αλήθεια, ρωτάω, ποιες προηγούμενες δαπάνες και υπηρεσίες συγκρίνει εδώ;

Θα κλείσω με δύο λεπτομέρειες που δεν μπορούμε να παραβλέψουμε. Δεν θέλω να επαναλάβω τις παρατηρήσεις σε σχέση με την κακή, έστω πλημμελή μετάφραση που έχει γίνει κανόνας, μετά τη διάλυση της Μεταφραστικής Υπηρεσίας του Υπουργείου Εξωτερικών.

Στο πρώτο άρθρο διαβάζω για το Μνημόνιο Συμφωνίας που υπογράφηκε στις 26 Μαρτίου του 2018 και στις 2 Απριλίου του 2018 σε δύο πρωτότυπα κείμενα στην αγγλική γλώσσα. Εμείς, πάντως, κύριε Πρόεδρε, έχουμε λάβει μόνο ένα κείμενο με ημερομηνία 26/03/2018. Τι ακριβώς διαλαμβάνει το άλλο πρωτότυπο κείμενο της 02/04/2018 και που είναι αυτό; Είναι κάτι που δεν καταλαβαίνουμε σωστά; Θα περιμένουμε με μεγάλο ενδιαφέρον τις απαντήσεις σας, κύριε Υπουργέ, για να δούμε εάν θα ήταν ικανές να ανατρέψουν την αρνητική μας θέση, με βάση τη φύση, τον χαρακτήρα και τη δράση του ΝΑΤΟ. Αυτό που δείχνει τουλάχιστον η Ελληνική εμπειρία είναι ότι μπορεί το να είσαι εχθρός των Ηνωμένων Πολιτειών να είναι επικίνδυνο, αλλά το να είσαι και φίλος τους είναι μοιραίο.

Η αρχική μας ψήφος, κύριε Πρόεδρε, είναι «Όχι» και σας ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε πολύ.

Κύριε Υπουργέ. Παρά την τεχνική «ανατάραξη», σας καλωσορίζουμε με τις καλύτερες ευχές. Η παρουσία σας, η πρόσφατη, στη γειτονική χώρα μας γέμισε ικανοποίηση και πολύ περισσότερο εμάς, που βρισκόμαστε πλησίον των συνόρων. Η συνεννόηση με τους γείτονές μας είναι χρήσιμη και ελπίζουμε μέσα από αυτές τις διαδικασίες ότι μπορούν και να λυθούν τα υφιστάμενα διμερή διασυνοριακά προβλήματα, που δυστυχώς δοκιμάζουν το κλίμα της γειτονίας.

Κύριε Υπουργέ, τον λόγο τον έχετε εσείς.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ(Υπουργός Εθνικής Άμυνας):** Συγγνώμη, κύριε Πρόεδρε. Επειδή, επαναλαμβάνω, μας καλούν να πάμε να ψηφίσουμε στην αίθουσα της Ολομέλειας, να πάμε να ψηφίσουμε και να επανέλθουμε για την τοποθέτησή μου; Είστε υπεύθυνος για τη διαδικασία, αλλά παράλληλα, πρέπει, φαντάζομαι να δώσετε σήμα στους συναδέλφους και σε μένα για να τελειώνουμε με την ψηφοφορία. Τι γίνεται; Να πάμε να ψηφίσουμε ή να έχω το δεκάλεπτο της τοποθέτησής μου; Αυτό πρέπει να επιλύσετε αυτή τη στιγμή. Αυτό θέλω να ξέρω και φαντάζομαι και οι συνάδελφοι περιμένουν να ψηφίσουν.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Μας πληροφορεί το Προεδρείο της Βουλής των Ελλήνων ότι είναι σε εξέλιξη η διαδικασία της ψηφοφορίας και προτείνω να διακόψουμε τη διαδικασία της Διαρκούς Επιτροπής Εθνικής Άμυνας και Εξωτερικών Υποθέσεων και να επιστρέψουμε σε ένα τέταρτο. Εδώ στην Αίθουσα της Γερουσίας για να ολοκληρώσουμε την όλη διαδικασία.

Ευχαριστώ πολύ.

*(Στο σημείο αυτό διακόπηκε η συνεδρίαση)*

*(Συνέχεια μετά τη διακοπή)*

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Υπουργέ, κυρίες και κύριοι συνάδελφοι, μετά τη διακοπή προκειμένου όλοι να συμμετάσχουμε στη διαδικασία της Ολομέλειας, συνεχίζουμε τη διαδικασία της Διαρκούς Επιτροπής Εξωτερικών και Άμυνας για το συζητούμενο θέμα.

Παρακαλώ, το λόγο έχει ο Υπουργός Εθνικής Άμυνας, κ. Νικόλαος Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κ. Πρόεδρε.

Θα προσπαθήσω να μην πω πολλά, και κυρίως τα περισσότερα να τα πω για την υπό συζήτηση Διεθνή Συνθήκη που καλούμαστε να Κυρώσουμε. Ήμουνα λίγο υποψιασμένος ότι μία συνεδρίαση της Επιτροπής Εξωτερικών και Άμυνας, για την Κύρωση μιας Διεθνούς Συνθήκης, όπως είναι η κοινοβουλευτική πεπατημένη, ανάμεσα στις διεθνείς υποχρεώσεις της χώρας είναι και οι κυρώσεις από τη Βουλή των Ελλήνων των Διεθνών Συμφωνιών και των Διεθνών Συνθηκών και θα έπρεπε να είναι μια απλούστατη διαδικασία, όπου οι εκπρόσωποι των κομμάτων, οι Εισηγητές, τοποθετούνται στα θέματα αυτά.

Περίμενα, λοιπόν, ότι λίγο πολύ αυτή η διαδικασία θα διολίσθαινε, επιτρέψτε μου τον όρο, σε μία εφ’ όλης της ύλης συζήτηση επί παντός επιστητού, ακόμα και για τις διαθεσιμότητες των Μιράζ, λες και κανείς δεν ξέρει ότι τα Μιράζ ήταν «καθαρισμένα» - να το πω λαϊκά - μέχρις ότου συμφωνήσαμε, ψηφίσαμε στη Βουλή και αρχίσαμε να υλοποιούμε τη Σύμβαση, εν συνεχεία υποστήριξης, ώστε να αρχίσουν να ρέουν τα ανταλλακτικά και να αρχίσουμε σιγά σιγά να βελτιώνονται οι διαθεσιμότητες.

Όποιος έχει καμιά άλλη άποψη επ’ αυτού, δεν έχει παρά να επισκεφθεί την Τανάγρα και να διαπιστώσει την κατάσταση εκεί, αλλά και τον αντίκτυπο στην ψυχολογική κατάσταση των χειριστών, των αξιωματικών και του προσωπικού της Τανάγρας, που μαζί με τα RAFALE που προστίθενται μήνα με το μήνα, έχουν πραγματικά δημιουργήσει μία ατμόσφαιρα ευφορίας και εθνικής ανάτασης σε αυτή την εμβληματική βάση της Πολεμικής Αεροπορίας. Επειδή γίνανε αυτά λοιπόν, και όχι επειδή δεν έγιναν συνέβη αυτή η μεγάλη μεταβολή.

Άκουσα, βέβαια, - δεν θα μπορούσα να μην ακούσω - και ένα φιλιππικό εναντίον του ΝΑΤΟ ως είθισται από τον συνάδελφό του Κ.Κ.Ε. - είναι γνωστή η διάσταση στις απόψεις μας. Όμως, το γεγονός ότι ευρωπαϊκές χώρες προστρέχουν να ενταχθούν στη Συμμαχία ως κράτη μέλη, αγωνιώντας, μάλιστα, για τη σύμφωνη γνώμη όλων των εταίρων στο ΝΑΤΟ όσο γίνεται πιο γρήγορα, επιβεβαιώνει το ότι αυτή η Συμμαχία, δεν είναι εις βάρος της αρχιτεκτονικής ασφάλειας της Ε.Ε., δεν είναι εις βάρος της ασφάλειας και του αισθήματος ασφάλειας των πολιτών της Ε.Ε., αλλά σε γεωπολιτικά ασταθείς και δυνητικά επικίνδυνους καιρούς, τη διασφαλίζει από την ύπαρξή της και μόνο.

Από εκεί και πέρα ξέρουμε, ότι στο πλαίσιο του ανήκειν σε μία διεθνή συμμαχία υπάρχει ένα πλέγμα υποχρεώσεων δίπλα στο πλέγμα των δικαιωμάτων και στα πλαίσια της υποχρέωσης των υποχρεώσεών μας, ως κράτη μέλη της συμμαχίας, κυρώνουμε σήμερα τη συνθήκη αυτή.

Δύο μόνο σχόλια για την Τουρκία. Δεν είναι απαραίτητο να πω περισσότερα. Θεωρώ ότι, όταν υπάρχει μία ευκαιρία για βελτίωση του κλίματος μεταξύ των δύο χωρών, έστω και από μία τραγική αφορμή, όπως οι καταστροφικοί σεισμοί, οφείλουμε να εκμεταλλευτούμε αυτή την ευκαιρία. Χθες έκανα ταξίδι και διαπίστωσα από κοντά την πάρα πολύ δύσκολη κατάσταση που επικρατεί στις σεισμόπληκτες περιοχές, αλλά και μια τεράστια προσπάθεια που γίνεται, για την στήριξη αυτών που υποφέρουν, - και είναι πάρα πολλοί, εκατοντάδες χιλιάδες, ίσως και εκατομμύρια - από την τουρκική κυβέρνηση, μέσα σε δύσκολες συνθήκες. Δεν υπάρχει κανένα κέντρο, που να επιδιώκει, να το πω έτσι, αυτή την προσέγγιση. Πολλοί θα ήθελαν να δουν αυτή την προσέγγιση, ιδίως στο πλαίσιο της συμμαχίας, αφού η άμβλυνση της έντασης, ανάμεσα σε δύο χώρες που ανήκουν στην ίδια συμμαχία εξασφαλίζει, λίγο πολύ, καλύτερες συνθήκες σταθερότητας, κυρίως στην Νοτιοανατολική πτέρυγα του ΝΑΤΟ.

Αυτή, όμως, ήταν μια καθαρά ελληνική πρωτοβουλία. Και φυσικά, δεν σημαίνει απολύτως τίποτα όλη αυτή η βελτίωση, η ορατή εξάλλου στις συμπεριφορές των γειτόνων βελτίωση του κλίματος, όσον αφορά την προσπάθεια, τη συνέχιση μάλλον της εντατικής προσπάθειας, για να ενδυναμωθεί ακόμα περισσότερο το αποτρεπτικό αποτύπωμα, η αποτρεπτική ισχύς της χώρας, μέσα από την προσπάθεια ενίσχυσης των Ενόπλων Δυνάμεων, των συνολικών δυνατοτήτων των Ενόπλων Δυνάμεων. «Και τούτο ποιείν κακείνο μη αφιέναι», όπως έλεγαν οι αρχαίοι. Συνεχίζουμε, λοιπόν, σε αυτές τις δύο κατευθύνσεις. Οφείλουμε, όμως, να αναζητήσουμε, στο πλαίσιο των σχέσεων καλής γειτονίας, τη βελτίωση στο κλίμα.

Όσον αφορά τη συνεδρίαση της Παρασκευής, στην Επιτροπή Εξοπλισμών, αυτό το πρόγραμμα το οποίο, όπως καταλαβαίνετε, εξελίσσεται και είμαστε, να το πω έτσι, μπροστά σε ανακοινώσεις, όσον αφορά το πώς δρομολογούνται τα επόμενα βήματα από εδώ και πέρα, δεν είναι κάτι καινούριο, δεν είναι κάτι χθεσινό. Το πρόγραμμα του εκσυγχρονισμού μέσης ζωής των ΜΕΚΟ προσπαθούμε να το φέρουμε, εν πάση περιπτώσει, σε μία φάση υλοποίησης, εδώ και πάρα πολύ καιρό. Έχουμε πάρει τις αποφάσεις. Είναι παλιό και γνωστό πρόγραμμα. Ο πρώτος λόγος, πάντα, όσον αφορά τις αποφάσεις, ανήκε, όπως σε όλες τις μεγάλες αποφάσεις, που αφορούν τα εξοπλιστικά, στο αρμόδιο Επιτελείο, άρα, στο Γενικό Επιτελείο Ναυτικού. Το Γενικό Επιτελείο Ναυτικού έκανε όλες τις διαπραγματεύσεις αυτό το διάστημα και κατέληξε στην επιλογή αυτού που θα υλοποιήσει τον εκσυγχρονισμό μέσης ζωής. Προφανώς, από εδώ και πέρα, θα αρχίσει ένας τεχνικός διάλογος, για την εξειδίκευση των όρων υλοποίησης αυτού του προγράμματος που θα λήξει, που θα χρειαστεί αρκετό χρόνο να λήξει, να φτάσει μάλλον σε κάποιο τελικό πόρισμα -πρόκειται για ένα διάστημα αρκετών μηνών-, ώστε από εκεί και πέρα να προχωρήσουμε στην υλοποίηση. Επομένως, βρισκόμαστε στην εξέλιξη της διαδικασίας και σε αυτό το σημείο ερχόμαστε να ενημερώσουμε τη Βουλή.

Δε φέρνουμε αιφνιδιαστικά δέσμη προγραμμάτων προς υλοποίηση. Θα μπορούσαμε να φέρουμε πολλά, δεν το κάνουμε. Δεν είναι, άλλωστε, ο καιρός αυτός. Φέρνουμε αυτό το θέμα μαζί με ένα ακόμα πρόγραμμα ήσσονος σημασίας, το οποίο έχουμε κάποιους λόγους να επισπεύσουμε τώρα, ιδίως όσον αφορά σε ό,τι έχει να κάνει με την κατασκευή μπαταριών, πάντα επ’ ωφελεία του Πολεμικού Ναυτικού από την εταιρεία που το κάνει - ελληνική εταιρεία - εδώ και πολύ καιρό.

«Σκαραμαγκάς, Ελληνικά Αμυντικά Συστήματα, απόστρατοι, πολιορκία του Υπουργείου» όπως άκουσα σήμερα. Το απόγευμα θα έχουμε μια ακόμα συνάντηση για το θέμα των ΕΑΣ με τους εκπροσώπους των σωματείων. Εκεί έχουμε βρει κάποιες λύσεις στο Υπουργείο σε συνεννόηση με τα Γενικά Επιτελεία, έτσι ώστε να δοθεί αυτή η ανάσα για την κάθε παραγγελία προς τα ΕΑΣ. Το εργοστάσιο του Αιγίου, αποτελεί μία οικονομική ανάσα και δεν έχουμε κρύψει τη διάθεσή μας να το κάνουμε για να βοηθήσουμε. Θα ενημερωθούν σχετικά οι βουλευτές της Εκλογικής Περιφέρειας εκεί, του εργοστασίου του Αιγίου και οι εκπρόσωποι των Σωματείων το απόγευμα. Θεωρώ ότι οι όποιες αντιδράσεις θα εκτονωθούν, γιατί θα προκύψει από τη συνάντηση αυτή το ασφαλές συμπέρασμα ότι το Υπουργείο Εθνικής Άμυνας και οι Ένοπλες Δυνάμεις βοηθούν εκεί που μπορούν, όπως μπορούν.

Όσον αφορά στα Ναυπηγεία Σκαραμαγκά, ναι, υπάρχει μία έντονη ανασφάλεια, η οποία επιτείνεται από το προεκλογικό κλίμα. Προσφέρεται αυτή η εποχή για κορώνες, για αγώνες, για διεκδικήσεις, αλλά από πίσω υπάρχει μια εύλογη αγωνία για το μέλλον. Όμως, θυμίζω ότι και τα δύο Ναυπηγεία - και τα Ναυπηγεία Ελευσίνας και τα Ναυπηγεία Σκαραμαγκά - ήταν για πάρα πολλά χρόνια στο πουθενά. Τα Ναυπηγεία Σκαραμαγκά ήταν σε καθεστώς ειδικής εκκαθάρισης, προέκυψε ο επενδυτής κι εν πάση περιπτώσει, τώρα, αυτή τη στιγμή υπάρχει ένας επενδυτής.

Υπάρχουν πολλά ερωτηματικά και αμφιβολίες ως προς το μέλλον, αλλά, εν πάση περιπτώσει, υπάρχει επενδυτής, ο οποίος ήρθε στα ναυπηγεία. Προχθές έλαβε χώρα η σχετική εκδήλωση παραχώρησης των ναυπηγείων στον επενδυτή από τα Υπουργεία Οικονομικών και Ανάπτυξης που ήταν άμεσα αρμόδια για τη διαδικασία, μέχρι τώρα και ασφαλώς, αυτή τη στιγμή βρισκόμαστε σε μία μεταβατική περίοδο, όπου για να λύσουμε ως Υπουργείο Εθνικής Άμυνας το όποιο καθεστώς ανασφάλειας εργασιακής των εργαζομένων συνάψαμε ατομικές συμβάσεις με όλους, κατόπιν σχετικής επιθυμίας των εκπροσώπων του Σωματείου, προκειμένου να συνεχίσουν να εργάζονται, για λογαριασμό του Πολεμικού Ναυτικού, αφού υπάρχει δουλειά συντήρησης των πλοίων και των υποβρυχίων του Πολεμικού Ναυτικού τόσο στα Ναυπηγεία Σκαραμαγκά – εκεί, δηλαδή, επί τόπου - όσο και στο Ναύσταθμο της Σαλαμίνας.

Ασφαλώς και υπάρχουν επιμέρους θέματα. Είδα το Σωματείο προ ημερών παρουσία του Αρχηγού του Γενικού Επιτελείου Ναυτικού. Δόθηκαν εκεί κάποιες απαντήσεις, συμφωνήθηκαν, κάποια επιμέρους ζητήματα. Προκύπτουν καινούργια, ασφαλώς, από τα συμφωνηθέντα, αλλά η πρόθεσή μας είναι να συνεχιστεί ως έχει η κατάσταση, όπου έρχεται το Υπουργείο και ικανοποιεί, όσον αφορά στο εργασιακό, δηλαδή να μην «είναι στον αέρα» οι εργαζόμενοι για αυτό το διάστημα, μέχρις ότου να αρχίσει να λειτουργεί το Ναυπηγείο ή να καταλήξει ο επενδυτής στο σχήμα που θέλει να το λειτουργήσει. Ευχής έργο για μας είναι να μείνουν όλοι όσοι επιθυμούν να δουλέψουν. Από ό,τι καταλαβαίνω, έχει υπάρξει ήδη ένα πρόγραμμα κατά κάποιο τρόπο εθελούσιας εξόδου κάποιων. Άρα, αυτοί που απομένουν ευχής έργο, επιθυμία μας είναι να διατηρήσουν θέσεις εργασίας, όμως να μην ξεχνάμε ότι ο επενδυτής έχει τα δικά του πλάνα. Θα επιχειρήσω συναντηθώ μαζί του τις επόμενες μέρες, για να προσπαθήσω να αντιληφθώ τι ακριβώς είναι τα σχέδια που έχει για το Ναυπηγείο.

Θέλω να πιστεύω και επιμένω σε αυτό ότι πήρε Ναυπηγείο για να συνεχίσει να το έχει Ναυπηγείο, όχι μόνο επ ωφελεία των αναγκών του Πολεμικού Ναυτικού αλλά και των ευρύτερων αναγκών της ελληνικής ναυτιλίας. Η πρόθεση δεν είναι να το μετατρέψει σε κάτι άλλο, αφού η ευκαιρία, για την ανάταξη της ελληνικής Ναυπηγοεπισκευαστικής Βιομηχανίας νομίζω είναι προφανής και έχει να κάνει και με την Ελευσίνα και με τον Σκαραμαγκά. Εμείς, εδώ είμαστε και ότι δεν ήμασταν παρόντες στην τελετή παραχώρησης, στα πανηγυρικά και χαρμόσυνα, είμαστε όμως παρόντες στην επίλυση των προβλημάτων. Και σε αυτό το πρόβλημα, λοιπόν, γίνεται μεγάλη προσπάθεια να επιλυθεί μέσα από τις δυνατότητες που παρέχει το Υπουργείο Εθνικής Άμυνας και το Πολεμικό Ναυτικό.

Τέλος, να πω και εγώ δυο λόγια για την Κύρωση μάλλον, γρήγορα όμως. Πρόκειται, για μία συμφωνία, λοιπόν, που συνομολόγησε το Υπουργείο Εθνικής Άμυνας με τον Οργανισμό Επικοινωνιών και Πληροφορικής του ΝΑΤΟ το NCIO, εκπροσωπημένο από την Υπηρεσία Επικοινωνιών και Πληροφορικής του ΝΑΤΟ την NCIA, αναφορικά με την συνεργασία σε δραστηριότητες συσκέψεων, διοίκησης ελέγχου, επικοινωνιών, πληροφοριών, επιτήρησης και αναγνώρισης. Τα αρχικά αυτών των λέξεων στην αγγλική γλώσσα μας δίνει το C4ISR, για το οποίο έγινε αρκετός λόγος. Το Μνημόνιο, λοιπόν, συνεργασία με τον Οργανισμό Επικοινωνιών και Πληροφορικής του ΝΑΤΟ έχει υπογραφεί στις Βρυξέλλες 26 Μαρτίου του 2018 και 2 Απριλίου του 2018., Έχει ως αντικείμενο τον καθορισμό των όρων διαδικασιών και λεπτομερειών που διέπουν παροχή υπηρεσιών, για την υποστήριξη των συστημάτων συσκέψεις διοίκησης, ελέγχου επικοινωνιών, πληροφοριών επιτήρησης, αναγνώρισης εκ μέρους της υπηρεσίας Επικοινωνιών και Πληροφορικής του ΝΑΤΟ προς τη χώρα μας. Το Μνημόνιο, λοιπόν, αποτελεί μια συμφωνία πλαίσιο που περιγράφει τους όρους αυτούς στο C4ISR, προβλέπει κυρίως τη σύναψη τεχνικών διευθετήσεων τα Technical Arrangement τα λεγόμενα με σκοπό την εξειδίκευση της παροχής υπηρεσιών υποστήριξης σε αυτό το πλαίσιο. Η πρώτη τεχνική διευθέτηση 10ετούς διάρκειας έχει ήδη υπογραφεί από τη χώρα.

Ειδικότερα ρυθμίζονται λεπτομερώς τα πεδία και οι τομείς συνεργασίας των μερών. Περιλαμβάνουν σχεδιασμό, έρευνα ανάπτυξης, τεχνικές δοκιμές, προμήθεια, εκπαίδευση, κάθε άλλο τομέα που αφορά στον κύκλο ζωής των συστημάτων σε τομείς του C4ISR, όπως πολύ σωστά επεσήμανε ο Εισηγητής της Πλειοψηφίας. Ρυθμίζονται περαιτέρω τα ζητήματα διαχείρισης σχετικών δραστηριοτήτων διά του καθορισμού των αρμόδιων φορέων υλοποίησης. Καθορίζονται οι οικονομικές παράμετροι, γενικοί όροι των συμβολαίων που θα συναφθούν καθώς και το θεσμικό πλαίσιο, για την διαχείριση αξιώσεων και ευθυνών που ενδέχεται να προκύψουν, τα τετριμμένα, δηλαδή, στάνταρ, πάγια στοιχεία κατά τη σύναψη παρόμοιων συμβάσεων.

Τέλος, αποτυπώνονται οι όροι για την ασφάλεια των υλικών, των συστημάτων και των πληροφοριών, την προστασία δικαιωμάτων πνευματικής ιδιοκτησίας, την διάθεση των πληροφοριών σε τρίτα μέρη καθώς και οι απαλλαγές των εν λόγω επιχειρήσεων από φόρους και δασμούς. Γιατί κρίνεται επωφελής αυτή η συμφωνία για τη χώρα; Λίγο, πολύ αυτά τα περιέγραψα, σταχυολογώ. Πρώτον, τίθεται το θεσμικό πλαίσιο κάτω από το οποίο θα καθορίζονται όλες οι διοικητικές διαδικαστικές οικονομικές και τεχνικές λεπτομέρειες παροχής των υπηρεσιών που περιγράφονται καθώς και οι συμβατικές υποχρεώσεις των συμβαλλομένων. Καλό είναι να υπάρχει ένα θεσμικό πλαίσιο για αυτά. Δεύτερον, καθορίζονται οι αρμόδιοι παρακολούθησης κάθε αυτοτελούς έργου. Θα εκτελούν απογραφή των παρεχομένων υπηρεσιών και επιβεβαίωση των τιμολογήσεων τους, έτσι θα αποφεύγεται η περίπτωση τιμολόγησης υπηρεσιών, οι οποίες δεν έχουν παρασχεθεί. Τρίτον, παρέχεται η δυνατότητα χρησιμοποίησης ανεπτυγμένων προϊόντων της NCIA σε ελληνικά συστήματα εθνικής άμυνας και αυτό ασφαλώς θα οδηγεί σε επίτευξη στενής δια λειτουργικότητας με το ΝΑΤΟ.

Τέταρτον, παρέχεται η δυνατότητα στην NCIA να υποστηρίξει την εν εξελίξει ανάπτυξη των ελληνικών συστημάτων για το C4ISR. Πέμπτο, καθιερώνεται η δυνατότητα ανταλλαγής σχετικών τεχνικών πληροφοριών, μεταξύ του Υπουργείου Εθνικής Άμυνας και του οργανισμού NCIA. Έκτο, ενθαρρύνεται ο ρόλος της NCIA ως στρατηγικού εταίρου με την Ελληνική Δημοκρατία. Έβδομο, δίνεται η δυνατότητα χρησιμοποίησης λογισμικού του ΝΑΤΟ για υποστήριξη εκπαίδευσης και ασκήσεων, η ομογενοποίηση όλων αυτών των λειτουργικών συστημάτων, ακόμα και στο πλαίσιο της χρησιμοποίησης λογισμικών, όπως καταλαβαίνετε έχει μια προστιθέμενη αξία, για όλα τα κράτη μέλη της συμμαχίας και την τελική καλύτερη μπορώ να το πω έτσι απόδοση επιχειρησιακή όλων των εμπλεκομένων και τέλος, καθιερώνεται η σχετική μεθοδολογία και η διαφάνεια, καθότι οι δραστηριότητες, που εκτελούνται στο πλαίσιο του μνημονίου αυτού, θα καθοδηγούνται και θα διευθύνονται εκ μέρους των μερών από πλήρη διαχειριστική δομή, που αποτελείται από ανώτερους αντιπροσώπους, διευθυντές προγραμμάτων και τα λοιπά, που ορίζεται από τα μέρη.

Επομένως, νομίζω ότι σαν δίκην επιλόγου μπορώ να τονίσω ότι κάθε συμφωνία αντίστοιχου περιεχομένου που συνάπτουμε με οργανισμούς και υπηρεσίες του ΝΑΤΟ ενδυναμώνει την αλληλεπίδραση μας με τη συμμαχία και τα κράτη μέλη, που είναι οι σύμμαχοι και εταίροι μας στη συμμαχία αυτή και επομένως, τελικά η θέση της χώρας στη συμμαχία ισχυροποιείται. Αύριο θα έχουμε την ευκαιρία να τοποθετηθούμε στην Ολομέλεια. Κατόπιν τούτων, ζητώ τη θετική ψήφο από τις κοινοβουλευτικές παρατάξεις, για την ωφέλιμη για τη χώρα αυτή διεθνή συμφωνία. Σας ευχαριστώ. Ες αύριον τα σπουδαία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Υπουργέ, ευχαριστούμε, για την εύστοχη και ουσιαστική τοποθέτηση σας σε σχέση με τους Εισηγητές και τους Ειδικούς Αγορητές στη σημερινή μας διαδικασία. Ωστόσο, επειδή ζητά το λόγο ο συνάδελφος κύριος Χατζηδάκης, θα δώσω το λόγο στον κ. Χατζηδάκη.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Υπουργέ, πρέπει να απαντήσετε στον εκπρόσωπο του Κ.Κ.Ε. για τα Leopard, που λένε ότι θα τα στείλουμε στην Ουκρανία. Να γίνει κατανοητό γιατί συνέχεια πλανάται ότι τα τανκς που αγόρασε ο ελληνικός λαός θα τα στείλουμε. Μένουνε στον Έβρο, για συγκεκριμένο σκοπό.

Το δεύτερο που θέλω να σας πω, κύριε Υπουργέ, ακούγοντάς σας τώρα, πραγματικά τα πλοία και συγκεκριμένα οι φρεγάτες οι ΜΕΚΟ χρειάζονται εκσυγχρονισμό. Είναι αρκετά χρόνια στη θάλασσα, τα βρήκα εγώ όταν έφευγα από το Ναυτικό και έχουν περάσει 25 χρόνια. Όμως και τα πληρώματα πρέπει να είναι απαλλαγμένα από κάθε οικονομικό πρόβλημα, τα πληρώματα για να μπορούν να αξιοποιούν τις φρεγάτες και τα οπλικά τους συστήματα απηλλαγμένοι από κάθε πρόβλημα οικογενειακό και κοινωνικό και οικονομικό. Θέλω να μου πείτε εάν η αναφορά του Πρωθυπουργού στη Θεσσαλονίκη για τα πλεύσιμα του στόλου έχει γίνει η διόρθωση ότι να περιλαμβάνονται και οι αστραπές και οι καταιγίδες και ο «Παρμενίων» στις κατηγορίες ειδικών πλόων και αν τελικά από τα 25 εκατομμύρια είναι θεσμοθετημένα ότι τα 19 είναι για το Πολεμικό Ναυτικό. Εάν δεν φτάνουν τα χρήματα, να ζητήσουμε και παραπάνω, για τις ασκήσεις του Στρατού. Θέλω δηλαδή να μου πείτε εάν διορθώθηκε η κοινή υπουργική απόφαση, ώστε όλα τα πλοία, που πλέουν και στο Αιγαίο, αλλά και εκτός Αιγαίου θα παίρνουνε κανονικά τα προβλεπόμενα χρήματα και θα είναι σε ειδικές αποστολές.

**ΑΝΑΣΤΑΣΙΟΣ ΔΗΜΟΣΧΑΚΗΣ(Αντιπρόεδρος της Επιτροπής)**: Το λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του ΚΚΕ)**: Κύριε Πρόεδρε, νομίζω ότι εκφράζονται αιτιάσεις κατά των θέσεων του Κ.Κ.Ε και μάλιστα λανθασμένες και θα ήθελα να απαντήσω στον κύριο Χατζηδάκη.

Το Κομμουνιστικό Κόμμα Ελλάδας τοποθετούμενο σε αυτή τη συζήτηση με πολιτικούς όρους, το τονίζω αυτό και όχι κάνοντας προσωπικές επιθέσεις, ανέφερε το γεγονός της πιθανολογούμενης συζητούμενης, κατά δημοσιογραφικές πληροφορίες και όχι ως θέση του Κ.Κ.Ε, κύριε Χατζηδάκη, ότι ενδεχομένως να σταλούν στην Ουκρανία και άλλα οπλικά συστήματα, χωρίς να εξαιρούνται φυσικά κάποιοι τύποι αρμάτων. Την ευθύνη για αυτή τη θέση, δεν την έχει το Κομμουνιστικό Κόμμα Ελλάδας, την έχει η κυβέρνηση που από τον Ιούνιο 2022 που το Κ.Κ.Ε αποκάλυψε τι είχε σταλεί, μέχρι σήμερα παρά τις συνεχείς προκλήσεις και ερωτήματα που τίθενται προς την κυβέρνηση, τι έχει αποσταλεί, σιωπά. Άρα, λοιπόν, μακριά από το Κομμουνιστικό Κόμμα Ελλάδας η έκφραση, ότι διασπείρει ψευδείς ειδήσεις και όχι την πραγματικότητα.

Εμείς, διαβάζουμε τις ανακοινώσεις και τις πρόσφατες του γραμματέα του ΝΑΤΟ, ότι απαιτείται να σταλούν στην Ουκρανία και νέα άρματα. Το ερώτημα μας, λοιπόν και προς τον κύριο Υπουργό μια και βρίσκεται εδώ πέρα αυτή τη στιγμή, είναι να μας απαντήσει τι έχει στείλει η Ελλάδα στην Ουκρανία ή στην Πολωνία, τέλος πάντων σε αυτόν τον ιμπεριαλιστικό πόλεμο, ή τι προτίθεται να στείλει. Αν για παράδειγμα, οι χιλιάδες ουκρανοί που εκπαιδεύονται σε κάποιες χώρες, βρίσκονται και στην Ελλάδα και τέτοιου είδους ερωτήματα, τα οποία δεν είναι ερωτήματα του κομμουνιστικού κόμματος, είναι ερωτήματα του ελληνικού λαού ο οποίος στο κάτω κάτω πληρώνει και αυτά τα συστήματα, τα οποία πάνε εκεί πέρα. Άρα, μακριά από εμάς αυτές οι αιτιάσεις, όπως τις έβαλε ο κ. Χατζηδάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Το λόγο έχει ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Κύριε Παπαναστάση, δεν θα στείλει η Ελλάδα Leopard 2 A6 στην Ουκρανία. Έχει στείλει κάποια BNP, πρέπει να στείλει και κάποια άλλα, έχει στείλει πυρομαχικά διαφόρων διαμετρημάτων. Αν έχουμε δυνατότητες από το στοκ, από το πλεόνασμα, θα συνδράμουμε, γιατί από την πρώτη στιγμή έχουμε πει ότι συνδράμουμε κάθε αγώνα κατά κάθε αναθεωρητισμού και αναρωτιέμαι αν αυτό είναι επ’ ωφελεία ή απέναντι στις εθνικές θέσεις - μάλλον είμαι πλήρως συνειδητοποιημένος ότι είναι υπέρ των εθνικών θέσεων - σε κάθε μορφής αναθεωρητισμό, ασφαλώς και σε αυτόν του Πούτιν στην Ουκρανία, αλλά όχι μόνο σε αυτόν, είμαστε απέναντι. Αν κάποιος άλλος έχει κάποιο πρόβλημα, να βγει να πει ότι δεν πρέπει να είμαστε απέναντι στον α ή το β αναθεωρητισμό, αλλά να το σχετικοποιούμε λίγο. Είναι απόλυτη θέση και είναι απόλυτα επωφελής εθνική θέση.

Από εκεί και πέρα αύριο έρχεται, ο ουκρανός Υπουργός Άμυνας, για επίσκεψη. Φαντάζομαι, ότι θα γίνει πολλή συζήτηση, πολλή σπέκουλα, πολλές αναλύσεις, για το τι έρχεται να ζητήσει, αν θα δώσουμε και αεροσκάφη, θα δώσουμε και άλλα. Θα οργιάζουν οι φήμες. Η θέση μας είναι από την πρώτη στιγμή σαφής και ξεκάθαρη. Δίνουμε, ότι μπορούμε να δώσουμε, δεν δίνουμε τίποτα που θα αποδυνάμωνε στο ελάχιστο τις δικές μας αμυντικές δυνατότητες, δεδομένων των δικών μας εθνικών προκλήσεων ασφαλείας και αν τα πράγματα βαίνουν κάπου καλύτερα, όσον αφορά τις διμερείς σχέσεις με την Τουρκία, τότε ο σχεδιασμός μας ως προς αυτό είναι πάγιος και δεδομένος και δεν αλλάζει. Τώρα από εκεί και πέρα είμαστε διατεθειμένοι να βοηθήσουμε όπως μπορούμε αλλά μέχρι εκεί.

Με αυτές τις ξεκάθαρες προϋποθέσεις είχα προχθές την ευκαιρία να το ξανά επαναλάβω, για πολλοστή φορά σε αντιπροσωπεία από την Αμερικανική Γερουσία, που επισκέπτονται πλέον πολύ συχνά τη χώρα μας, και εκεί βρισκόμαστε.

Από κει και πέρα, όσον αφορά τόσο την αγωνία του κ. Χατζηδάκη, ξέρω πολύ καλά, ποιο είναι το πνεύμα της πρωθυπουργικής εξαγγελίας και με αυτό το πνεύμα συντάσσεται και το Υπουργείο Εθνικής Άμυνας. Αν επεκταθεί το επίδομα σε όλες τις ασκήσεις, πιθανόν να ανακύψει θέμα συμμετοχής και των άλλων κλάδων στοιχείων, των άλλων κλάδων στις ίδιες ασκήσεις και πιθανόν εξ αυτού του λόγου να χρειαστεί μεγαλύτερο ποσό. Κάνουμε, όμως, υπολογισμούς έτσι ώστε να ικανοποιηθούν άπαντες. Θα ήθελα να είμαι ξεκάθαρος και σαφής σε αυτό. Έχουμε επεξεργαστεί σενάρια και εκδοχές της κοινής υπουργικής απόφασης και ανάλογα με τα ευρήματα και τις εισηγήσεις της οικονομικής υπηρεσίας, φυσικά πάντα σε συνεννόηση με το Υπουργείο Οικονομικών, προτιθέμεθα αν υπάρχει κάτι για διόρθωση να το διορθώσουμε.

Σε κάθε περίπτωση, το μέλημα μας είναι να ικανοποιηθούν, όχι μόνο το Πολεμικό Ναυτικό, εγώ δεν έρχομαι εδώ ως Υπουργός Ναυτικών, ο Τσώρτσιλ ήταν κάποτε Υπουργός Ναυτικών, εγώ είμαι Υπουργός Άμυνας, άρα αρμόδιος, για όλες τις Ένοπλες Δυνάμεις και στο πλαίσιο αυτό στόχος μας και μέλημά μας είναι να μην αδικηθεί κανείς. Το επίδομα αυτό να καταβληθεί σε αυτούς που πασχίζουν σε όλο το εύρος των Ενόπλων Δυνάμεων, ασφαλώς και στο Πολεμικό Ναυτικό. Το δεδομένο είναι ότι την μερίδα του λέοντος, από το ποσόν, που έχει προϋπολογιστεί, δηλαδή τα 19 από τα 25 εκατομμύρια, προορίζονται για το Πολεμικό Ναυτικό. Αν χρειαστεί, όμως, να μεγαλώσουμε αυτό το ποσό θα το κάνουμε, βέβαια σε συνεννόηση με τους αρμόδιους, δηλαδή το Υπουργείο Οικονομικών. Όμως, εξ αρχής ήταν σχεδιασμένο η μερίδα του λέοντος αυτού του ποσού να διατεθεί στα πληρώματα του Πολεμικού Ναυτικού. Σας είπα, πιθανολογώ ότι αν βάλουμε όλες τις ασκήσεις μέσα θα προκύψουν και άλλες ανάγκες. Επαναλαμβάνω, όχι μόνο για το Πολεμικό Ναυτικό, αλλά και για όλους τους κλάδους. Προσπαθούμε να τις υπολογίσουμε και να κάνουμε τα κουμάντα μας, για να το πω σχηματικά. Σε κάθε περίπτωση, όμως, η πρωθυπουργική εξαγγελία εφαρμόζεται στο ακέραιο. Αυτή είναι η δική μας θέση. Κάποιες μικρό βελτιώσεις και τεχνικές διευθετήσεις όταν και όποτε χρειάζονται ασφαλώς και θα γίνουν προς αυτό τον σκοπό, θέλω να μην υπάρχει η παραμικρή αμφιβολία επ’ αυτού, κύριε συνάδελφε.

**ΔΙΟΝΥΣΙΟΣ ΧΑΤΖΗΔΑΚΗΣ:**  Κύριε Υπουργέ, 25 εκατομμύρια βγήκαν από το Υπουργείο Οικονομικών και ξανά ρωτάω, μην το απλώνουμε το θέμα, από τα 25 εκατομμύρια τα 19 πάνε στο Πολεμικό Ναυτικό ως πλεύσιμα και 6 εκατομμύρια, για ασκήσεις των άλλων κλάδων που συμμετέχουν. Το νούμερο 19 θέλω να ακούσω.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Το ξαναλέω, 19 και αν χρειαστεί να εξευρεθούν και άλλα, γιατί σας είπαμε η προσπάθεια θα γίνει να εξευρεθούν. Πιθανολογώ ότι αν μπουν όλες οι ασκήσεις στο πνεύμα αυτής της διάταξης θα χρειαστούν και άλλα χρήματα. Δεν ξέρω πόσα, περιμένω να δω τους ακριβείς υπολογισμούς από τους αρμόδιους.

**ΔΙΟΝΥΣΙΟΣ ΧΑΤΖΗΔΑΚΗΣ:** Μακάρι το 25 να γίνει 35. Μακάρι. Στο χέρι σας είναι.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε, κύριε Υπουργέ. Κυρίες και κύριοι συνάδελφοι, φθάνοντας σχεδόν στο τέλος, κρίνω σκόπιμο να τοποθετηθώ τόσο ως Προεδρεύων όσο και ως μέλος της Διαρκούς Επιτροπής.

Χαιρετίζω κάθε προσπάθεια εμβάθυνσης των σχέσεων και της συνεργασίας με τους συμμάχους μας, με προσανατολισμό στη διαφύλαξη της ασφάλειας και της ειρήνης. Μνημόνια συνεργασίας, όπως αυτό που συζητήθηκε σήμερα, αποτελούν υπόδειγμα αξιοποίησης της τεχνολογίας, προς όφελος της συνεργασίας και της δια λειτουργικότητας σε ένα συμφωνημένο πλαίσιο πρόσβασης και διαδικασιών. Ως βουλευτής και κυρίως στο νομό Έβρου, βεβαίως επικροτώ διαχρονικά κάθε είδους παρουσία και συνεργασία με τις συμμαχικές δυνάμεις, καθώς αποτελούν παράγοντα σταθερότητας και ασφάλειας στην ευρύτερη περιοχή και σε καιρούς δύσκολους και πολύ περισσότερο στην ακριτική περιοχή μας.

Τυχαίνει η Ελλάδα και ο Έβρος να αποτελούν το σύνορο της Ευρώπης προς ανατολάς. Μια ανατολή η οποία δοκιμάζεται, δυστυχώς, από τις ανίατες ασθένειες και πρακτικές ασύμβατες με το διεθνές δίκαιο και τον δυτικό κώδικα αξιών. Μνημόνια, όπως το σημερινό, ανεβάζουν την αποδοτικότητα των συνεργασιών και συμμαχιών, προκειμένου να μπορούμε να είμαστε περισσότερο ευέλικτοι, περισσότερο αποτελεσματικοί, έναντι των προκλήσεων και των κινδύνων. Κυρίες και κύριοι συνάδελφοι, ολοκληρώθηκε η επεξεργασία και η εξέταση του σχεδίου νόμου του Υπουργείου Εθνικής Άμυνας και εισερχόμαστε στην ψήφισή του.

Ο Εισηγητής της ΝΔ, κύριος Χρήστος Δερμεντζόπουλος, υπέρ.

Ο Εισηγητής του ΣΥΡΙΖΑ, κύριος Θεόδωρος Δρίτσας δεν συμμετέχει στην ψηφοφορία.

Η Ειδική Αγορήτρια του ΚΙΝΑΛ, κυρία Νάντια Γιαννακοπούλου, υπέρ.

Ο Ειδικός Αγορητής του Κ.Κ.Ε, κύριος Νικόλαος Παπαναστάσης, κατά.

Ο Ειδικός Αγορητής της Ελληνικής Λύσης, κύριος Αντώνιος Μυλωνάκης, με επιφύλαξη.

Η Ειδική Αγορήτρια του ΜέΡΑ25, κυρία Σοφία Σακοράφα, κατά.

Επομένως το σχέδιο νόμου του Υπουργείου Εθνικής Άμυνας «Κύρωση του Μνημονίου Συμφωνίας (ΜοΑ) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)», γίνεται δεκτό επί της αρχής, επί των άρθρων και στο σύνολό του κατά πλειοψηφία.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος, Γιαννακοπούλου Νάντια, Λοβέρδος Ανδρέας, Δελής Ιωάννης, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

Τέλος και περί ώρα 13.40΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΔΗΜΟΣΧΑΚΗΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**